url: =Tedim Gam Leh Khantoh Na'ng. Gelh : Pu Tual Khaw Mang @ Pu Mangtal - Laibu Saal\nHome > Thuluui/Articles > Tedim Gam Leh Khantoh Na'ng. Gelh : Pu Tual Khaw Mang @ Pu Mangtal\nTedim Gam Leh Khantoh Na'ng. Gelh : Pu Tual Khaw Mang @ Pu Mangtal\nTedim Gam Leh Khantoh Na'ng\nDirector (Retd.); Department of General Administration\nI gen tawntung theih mah bangin Kumpi' ciaptehna (registration) i ngaih theih nading, “Tedim Association” i kici hi. Ahi zongin, Tedim, Tonzang, Cikha leh Tedimmi tawh a kipeh, a kipaaikan mi khempeuh huam hi, ci-in i gen tawntung thu hi. A taktakin cileng, “Zomite leh Khantoh Nading” cileng i ngimna bulpi tawh kituak zaw lai hi.\nEimite' Pianzia A Tomin Enpak Le'ng\nEi Zomite i pianna lai-at tampi in a tuamtuamin at uh hi. Mongolia minam Tibet pan Sen gamah, tua pan Kawlzaang ah, mualtung lam zuanto kici in, i kithukim theih pen, Ciimnuai ah tengkhawm masa cih thu a tamzaw in kisang hi. Tua hun lai-in nuntakna pen “struggle for existence”, “survival of the fittest” hun hi-in, khua khat leh khua khat mihing leh mihing, mihing leh ganhing na kido, na kikap uh hi. Ei Zogam tangthu ah tuate' maanlai ci-in, a hunhun a, a uk, a mang na om toto hi.\nHih mun ah kong kalkhak nop thu khat hong gen ning. Mangkang kumpite in Kawlgam hong sim hun pen gamkeek hun (colonialization period) hi-in, ei\nKawlgam zong a thahat hileng amau gam a va-uk ding ahi hi. Kawlgam in a zawh sunsun Yodaya (Siam) leh Assam bang va simin va-uk ngei uh hi. Tua hun lai-in gam thahat, gamkeekte pen Piantit, Holland(Dutch), Spain, Portugal gamte ahi hi. Mangkang kumpi in hong uk kha kei leh zong tua gamte khat peuhpeuh in hong uk ding hi. Second World War khit Independence kilak ngeingai hun hong tun ciangin pilna lam hita leh khantohna tuamtuamte ah Mangkang kumpi uk ngeina gam leh adang gamkeek kumpite' uknate kilamdang mahmah hi. Ka cihnopna, gamkeek hun lai-in, gamkeek thahat khatpeuh ukna sung tung kha lo a, Mangkang kumpite'n hong uk khak pen hamphatna lianpi khat hi a, i san theih ding thupi sa ing.\nI thulu-ah paikik ni. Mitmuh khantohna (material development) tawh kizui-in, kei pian zawh a kipan tuni ciang dong kei pumpi tawh ka muhkhak teng hong gen le'ng: I nuntakna a huampi-in khantohna om, a khangto mahmahte i bat zawh nailoh hangin damdam in i kiim i paam, leitung khantohnate in hong lawh veve cih, a kuamah ciat lungkia lo-a i hanciam na'ng in hong pulak ning.\n1968 kum ciangin Zogam bup ah graduate 286; 1983 kum ciangin 1,383 a pha lakah Tedim-Tonzang pan 570 hi. 1998 kum ciang dong Tonzang gam pan graduates 500 bang a pha sungah Master leh a tungsiah 11; Tedim gamah graduate 1,800 a phak\nsung pan Master leh a tungsiah 58 om hi. Tuni lianin graduate zah kikaikhawm man nai lo hi. Tam mahmah ta hi.\nGalpi Nihna ma-in Tedim ah Zato khat bek om in, gam sung Siavuan a kici khat le Sunphuk sun khat bek, khua kiimte ah zin thei bek hi. Independence khit ciangin Siavuan suak zong tampi om. Health Centre zong tampi kihongin, Doctor, Nurse, LHV, Midwife Siama le cidamna lam nasem tampi om hi. 1960 ciang dongin-ah inn-nuai ah vok kikhoi-in, ek-buk kituam neih lo hi. Ui tawh ak tawh a kiteeng khawm hi-in, ankuangte nangawn ui a kiliaksak lai hi. Tuisik dawn dingte huanso le'ng lim nawn kei ci sese in, tuisial bek kidawn hi. Numeite bang a pumpi bup a kisil cihbang om loin kisil leh zong a kizumpih lai hi. Tuinek dingin lui a tuiluang peuh kine, ahihkeileh sing tuizawl tawh kila-in, mihing hi-in ganhing hitaleh kantan lai hi. Tu-in bel siik,, PVC plastic pipe peuh tawh kila ta-in nek ding dawn ding tui siangtho kinei kim hi.\nTu'n khuakim phialah motor lam tung, khualzin tampi in motor-cycle tawh pai ziauziau, khuakim phialah Telephone tawh kiho thei; TV leh satellite news-te khua kimah ki-en thei; khua a tamzaw ah Tuitha leh Solar tawh mei kingah thei ta hi.\nSum Bawlna (Business)\nA lungdam huai mahmah thu khatah, tu laitak ei Zomite a khua tuamtuam panin, a hon honin, gamlian ah va tung uh a, tuate in amau khua ciat mah vei-in, a thatang uh tawh a sum thalawhsunte uh mah kikumin, a khua uh ah Tuitha tawh mei ngah na'ng ahi zong, Sanginn lam na'ng cih bang aneu penpen Khuado cianga a neek ding uh ahihkeileh Christmas ciang a khatvei ankuang um khop na'ng, cih bangin a pianna khua uh en kik hamtang uh hi.\nHih a tunga i gen teng pen mitmuh theih khantohna (material development) hi. Minam khat gam khat i khantoh na'ngin, i muhtheih bek hi loin, i muh theih loh, lungsim puakzia, nuntakzia, khat leh khat kipahtawi, thumaan thutak tawh nuntak na'ng\ncihtakna, kuhkalna, thanuamnate tawh a kituakin i khantoh keileh sauvei kimang lo ding hi.\nHih Moral Development pen Material Development bangin kihanciam henhan thei loin, i pu i pate a kipan ngaihsutna zungpite (philosophy), ngeina, tatdan(culture,custom) a hoih teng zangin, a hoihlo teng i khel theih, i puah theih ding kisam hi. I pu i pate in, gal a kap, sa a kapnate ah a thuthuuk thusim khat tawh na tonkhawm uh hi. Gal a hingmat uh ciangin, leitung ading innteeng, sila ding ahih mah bangin, athah ciangin zong a kha ading sawltaak ding deihna, na hi hi. Tua hi a, tang a i pu i pate in kha thu pen a na sang mahmah uh hi-in, lei tung a i gamtatna tawh kizui-in i kha in lemlawh ding cih upna\nna nei uh hi.\nI Pu I Pate' Khanglui Pek A Kipan Pilna\nI pupa khangluite paunak ah, Pa that zong tokhom kiguan cihte, Ciimnuai ah sa kibaak zong Geeltui ah kithuk cihte pen Lai Siangtho dan mahmah hi. Gal a kido ciangin, a galpa in, a inntual-tui a dawn leh a hizong, a suutpi a pom khit leh thah theih na'ng thu om nawn lo hi. A thah teitei leh TUAL THATb(cold blood murder) in kiciamteh hi. A pilgam, a picingsa gamliante in, “international law” sungah “Prisoner of War” te tawh kisai upadite tawh kibang liang hi.\nI pu i pate' khan lai-in zunekna munah kam kinialin, kitot kilai na'ng ciang a tun leh zong a tem puakna za-ip leh a lu zang a, tukkilhna sikphimte hemkhia photin kibuan pan uh hi. A lelte in, hong lel ing cih pulakin, zu nekhawm kik uh hi. Tu hun khawng bangin, theihloh kal-a, temzum khat tawh kisun (muan suam) cih bang\nom lo hi. A kitot a kibuan leh zong ngeina maan (fair fight) zui-in kibuan uh hi. “Fair Fight” cih pen Mangkangte in zong a neih ngeina khat hi-in, a kilai ciangin kawnggak nuaisiah kisu lo ding (not to hit below the belt) cih ngeina hoih khat (written law) na nei uh hi.\nNikhat England panin pasal khat, Paris ah vahawh in, Piantitte khat tawh kitawng, kam kinial a, kilaimah ni ci-in thumkim uh hi. England pa in, "Let's have a fair fight" a cih leh Piantitpa in "What you mean by a fair fight?" ci hi. England pa in, "You must not hit below the belt" a cih leh Piantit pa in, "OK, Wait a minute," ci-in, a kawnggak pen a lu ah vialto hi. Tua ciangin a lawmpa'n zong a tup na'ng om nawn lo ahihmanin ciamnuih khat hong suak in kilem uh hi, kici hi. I ngeina hoihte zui le'ng kilemna om hi.\nTlawm Ngaihna Kici Zo Lungsim Hoihte\nNidang lai-in pasalte in zing sapeel ahi zong, zing sangin thaang vil in sakhi, sazuk, ngal khat peuh a mat leh a galmuh masak pen khat samin a phei puasak hi. A deihna in, sa man hi loin, a liam a na khat hileng hong hung masa pen ding hi a cihna hi. Tu hun ciangin tua banga tuahphatna khat om leh mi'n hong mu man kha-in teh ci-in kisim tat hi. Nidang lai-in innlam ahi zong, lokho zolo khat peuh cial kul loin kihuh diamdiam uh hi. Tu hun ciangin sum thalawh ding bek kingaihsun in, kihuh diamdiam nopna lungsim ngaihsutnate bei semsem hi.\nEi Zomite lungsim a hoihlo, i ginat loh mahmah na khat ah, lam lamte in motor lam dungah singbul phut-in taikhuam at dimdiam hi. Tua pen gamlak vak mawkmawk khatpeuh in tai phazah a atna laimalte hei tawh satkhia hamtang se hi. A meet na'ng a ngah ding them zong om lo hi. Ivlungsim ngaihsutna i ginat hetlohna khat hi. Tua bang nengneng gamtatnate beisak ding kisam hi.\nNaupan' lai Khuapi leh Khuata Lungsim puak ciindetna hoihlo leh thu khat\nTua kawmkal-ah Tedim tualsuak pawlkhat in na simmawh na ko thei a, tuate in khuapi-te ci-in langmuhna lungsim khat nei-in, tudong tua lungsim a nei tam mahmah hi. Tedim tualsuak pawlkhat pen kum 4, kum 5 in sangkah pah a, Gtn. Sia Lianbawi bang naupangno in sangkah, pil sawnsawn ahih manin tai 7 pen tai 50 huam a lam tung velvel, anguai pua zote tawh tan khat ah tukhawm ahih manin, suaklu peuh, thangkhuai peuh nong puak kei leh hong vua ding ci-in na tawng a, a kitat nangin puakpuak, mai etetin, khuadangte tungah a khasiatna peuh na om zeel hi.Tu hun ciangin khuapi khuaneute nuntakzia kibang\nkimpian lel ahih manin a beisa hunte kimaisak in, kipahtawi ding lam mah zuiciat zaw ni, ci-in hong hanthawn nuam ing.\nEi Zomite pen minam cih leh beh cih kipawlna hoih mahmah khat i nei hi. Minam cih ciangin i teenna mun kibulphuh hi. Gtn. Sihzang, Teizang, Saizang, Dim, Thahdo, Zo cih bang hi. Beh i cih ciangin i khang i piannate kisim toto in, i theih tawpna khang pen Beh min in kinei hi. Minam ahizong, beh a hizongin basic society, social life adingin kipawlna hoih mahmah, kikep kidon, kikhual nadingin kipawlna hoih “social organization” hoih mahmah khat hi. Ahizongin mikim in, minam lungsim leh beh lungsim kinei ciat in, i Zo minam bup i khantoh nading ah i minam leh i beh tuam neih in hong ciangtan hi, hong khaktan hi, ci-in tuni-in Zomite' khantoh na'ng thubulphuh pen in hong gen nuam ing.\nA tom penpen in, minam i cih leh beh i cih bei thei lian leh khat le khat kithutuahna, kipawlna, kipahtawinate khangsak in, tua pan khantohna i kipan thei ding hi. A hizongin minam leh beh bei hen cile'ng a piang thei phial ding a hizongin a tamzaw in kisang zo lo ding hi. Tua ahih manin vaikhat peuhpeuh ah,\n(3) I beh koih pan le'ng, khantohna lam kitawn thei pen ding cih ke'n hong kum nuam ing.\nA kipat nangin, mi khat i gennop ciang, a minam min tawh kilo se loin, a khua min tawh kilo leh Gtn. ei sungah Pa Zozam bang i gen nop leh Sihzangte cih ahizongin, mualpangte cih kammal zang loin, Thuklaite Sia Mang Thawng' ta, Dr. Kam Cin Dal' naupa cih bangin kilo le'ng.... Sia Laang Pau bang i gen ciang, ihzawte, Zote ci loin, Phaitute ci zaw le'ng, Teizang mi khat i gen ciang O-taw-te, Ai-e te ci se loin, a khuamin khat Mualbeem ahizong Heilei, Suangzangte cih bangin gen le'ng, minam vai dam dam in bei thei dingin lamen ing. Mi pawlkhatte bangin amau kampau lo peuh zinte ci sese kei ni.\nBEH i cih a bei theih na'ngin Numeite innluahsak le'ng, ci-in thu kikupna ah gen ngei ing. A hizongin kuama'n sang zo lo hi. Tua ahih leh Beh i cih pen, bulphuh semsem loin, i ngaihsutna ah peeng sak semsem le'ng. Tua a pian theih na'ngin, beh tuamtuamte numeite le pasal kiteng le'ng. Banghanghiamcihleh i beh mawkmawk khat sang -- i sungh i pu, i tu, i maakte tawh kinai zaw hihang.\nHih munah Falam, Khaalkha lamte ban hetlo hihang. Mimal khat sim (individual) in midangte lakah kiniam zaw tuan lo hi. A hizongin i minambup ai ciangin kihazatna, kidemna, kigensiatna lam kizang zaw-in, midangte lakah kipahtawi ding sangin a thanemna khatpeuh\nkigensak zaw hi. Hih bang lungsim, ngaihsutnate i beisak mateng midangte lak ah kikhuasuak ngei lo ding hi. Abeisa hun lai in bel, pilna ahi a, neih leh lam a hi zong, kumpi nasep min leh za neihna ahi zong, muhna leh nuntakna (experience) te ah midangte sangin kipicing zaw ahih manin, a mimal' kisangkhai (individual qualification) hang tawh makai munah ki-om hi. Tu ciangin pilna lam, neih leh lam, min leh za ah kibang kim bek hi loin, kipawlna, kipumkhatna, kipahtawina-ah minam dangte baanzo peuhmah lo i hih manin a manlangin i kipuahphat keileh mi' nuai-ah ki-om ding hi.\nMailam Khantoh Na'ng\nHih a tunga kong gen zelzul mah bangin.\n(1) Tanga i pu i pate' ngaihsutna thubulphuh, thu hoihte, cihtaknate, thumaan thutakte lenkipin, minam beh leh phung sangin, i minam bup thupi sak zaw, kipawlsiam, kipahtawi diamdiam le'ng:\n(2) Tu-a hun tawh kituakin, gamdang a pai, America, England, Canada, Germany, Australia, New Zealand, Japan, Malaysia, Norway, Denmark, Korea cih gamlian, madawk gam tuamtuam tampi a, a om ei mite' suan-leh-khaakte in a omna gamah pilna tuamtuamte hong sin ding a, a omna gama mipilsate leh mihau, company lianpipi a neite tawh kipawlin, I gam hong puah ding hi.\n(3) I Meitei gun leh lui tuamtuamte panin tuitha tawh na lianpi sepna hong piang ding.\n(4) Gullu mual a leisung sumpiang manphate hong sem ding.\n(5) Kawlpi zanggam pan leisung-ah “tunnel” kito-in kikawmna lampi zong ol mahmah, nai mahmah ding.\n(6) Khua khat leh Khua khat kikawmna ah, tuaksuk kahtoh kul loin Switzerland gam khawng a kigen bangin, van ah datkhau luai tawh kipai ding. Gtn. Tedim leh gungal ah khua lian, Kapteel, Laitui, Tuithang, Cingpikot, Muizawl, Heilei, Suangzang, Suangphei, Simzang, Laangzangte bang minute 10 sung bek kipai ding hi.\n(7) Gamdangmi khualzinte' etnop ding (tourist attraction) in Lunglen kawl leh Kapteel khua khung a Leennupate ah motor lam tungsak ding. Leennupa bang Kapteel khuate in motor-cycle tun na'ngin bawlkhin hi.\n(8) Hih khantohnate tawh kizui-in, pilna tuamtuam sinna sangte, cidamna lam, sumbawlna lam, lokhawhna lamte hong khangto ding hi.\n(9) Tedim khua bangte a lamdang hoihna khat-ah a kimkot, a gamla lua lo, a nai lua lo-ah mual in uum in, tua mual dung khempeuh ah (electric neon lights advertisement) te leitung bup company liante'n ‘‘advertisement” bang kinei leh Tedim phual pan tutsa-in kimu thei banah, tua en ding mahmah in zong, mi tampi hong hawh thei ding, sum tampi hong lut ding cih ciang dong lametna om hi. Buk hoih nono kilamin a kimkot ah leitung company lianpite “advertisement” te, “Neon Light” tawh a vekpi-in a et kawmin Zozu lim mahmah khawng tutpihin peeng tawh kiteep khel leh, i leitung ah a sumzat na'ng a theilo tampi in a sum uh hong buakhia ding hi.\n(10) Tua ciangin Tedim khua huam sungah Five-Star Hotel sawm bang om to ding hi. Lennupa ah Golf Course minthang mahmah (Golf Resort) hong om ding a, leitung milionaire tampi holiday zangin hong pai ding hi.\nA tawpna thukhup na'ngin a thupi mahmah a ka ngaihsut khat hong gen lai ning. Leitung ah khantohna a om ciangin, a hoih bek khang loin a sia zong tawh khang khawm hi. A diakdiak in, khangluite in a na ciilzat, a siangtho nuntakna ah a zat uh numei leh pasal kikholhna hi. Khanlui lai-in numei leh pasal suakta takin kikhawl uh hi. Sihna nopnate ah lawm hawm ci-in, numei leh pasal kihelhin lumkhawm uh hi. Tuaciang bek mah hi-in, bangmah kisu lo uh hi. Ko khan hun ciang dong nitak nungakte'n hawh le'ng i ciah ciangin nungak in hong zuikhia in, innka ah zingsang akkhuan dong bang kitu thei hi. A hizong tu khawmin kiho hilel, ngeina hi a, kuaman a dangte pheengzat lo hi.\nUniversity ka kah lai-un, laibu tuamtuam kisim thei a, tuate lakah “The World of Susie Woong” a kici khat bang kiguk sim hi. 1976 in Tedim Vuandok ka sep ciang, tua laibu pen video in kilak a, video lahna munte ah khangno numei pasal a kipan, papi nupite'n zong en hi. Nupi pawlkhat bangin video hong khan ciang, i pasalte a theih a ut uh hong tam, ci-in kiho uh kici hi. Nupi papite in amau nupa kal lak a a zat bel, a thum nak leh phatmawhna a om loh hang, khang note in numei pasal kizopna (sex) pheengzat, zangzat lua kisa-in, Kalay Valley sung bangah HIV, AIDS natna om tam penna gam hi in, tua lakah eimite a tam pen kici sawn lai hi. Dah huai mahmah hi.\nLeitung kipawlna tuamtuamte in cidamna lam bulphuh in, “use condom” ci-in tangko-a, a mawkna-in hawm lailai hi. Tua gamtatna hoih lo a hanthawn uh tawh kibang sa ing. Tua sangin biakna tuamtuam pan ahi zong, i pu i pate' gamtat ngaihsutna hoihte bulphuh in, lungsim gamtat kipuahphat na'ng lam tawh kimakaih ding hong hanthawn nuam ing.\n(2009 Kum Febuary 28 ni-in, Faith Baptist Theological Seminary, Yangon ah Tedim Kipawlna makaihna tawh kibawl, Zomi Seminar 5 a, Pu Tual Khaw Mang' thugen, hong kisuaksak ahi hi. Ed.)\nSource : Tg. Pau Lian Nun <nunp...@yahoo.com> in Zonet ah\nDate: 2011/6/9 ni in akhah.\nItem Reviewed: Tedim Gam Leh Khantoh Na'ng. Gelh : Pu Tual Khaw Mang @ Pu Mangtal Description: Rating: 5 Reviewed By: Cinpu Zomi


timestamp: atn

url: =Canada gamah ka muhkhiat thute ~ Joseph Pau :: ZOMI DAILY\nposted on 1 February 2019 at 9:01 pm Lomkholna: News\n51. Canada gammi suah nang in Manglai Level 04/05 zawh teitei kulhi. Tua hang in Canada gam pen Leitungah laithei a tampen in kiciam teh. Manglai Level azawh kei vua leh Kum 56 ciangin gammi suahna pia veve uhhi. Volunteer nasep pen thupisak mahmah uha, Volunteer a semsa te in nasep ngahbaih pah uhhi. Volunteer cih pen khasum ngah lo in na sep/kipiak khiatna, mihuhna/ na hoih sepna ahihi.\n52. Canada gamah lo nei te in Acre tul val nei uhhi. Acrea tul nuai lam a hih leh kumpi in lolai pia nuamlo hi. Sumhau te leh lona semte in Acrea Tul 10 val bang nei uha, a lo vuah teng, ompah uhhi. A lo buk te uh mantam thei mahmah hi. A lo te uh nop cih lua hi.\n53. Canada gampen leitung ah mihing te Smart pen na gamkhat in kiciam teh hi. Smart cih ciang in, ngaihbang, ithuai, etlawm cihna a hihi. Canada gammi te pen a thau lua cihbang omlo uhhi. Nek le dawn, nasep leh hunzatdan cih te ki dawm mahmah uhhi.\n54. Canada gam Visa tawh na lut khitciang in na Visa pen sangkah/nasep Visa tawh ki laih thei hi. Na lut zawh phet in na hihpah kulhi. USA gammi ngahzo lo te zong Green card tawh Canada ah ki lut thei in Canada gammi ki siau thei hi. I sanggam namdang te zong USA pan in haksatna tuak te Canada gam ah 100 val hong lutkhin uhhi. Ei mi te zong hong kinawh mengmeng un.\n55. Canada gam ah Refugee card nei te nam 4 in kisam, ki sponsor thei hi. (1) Canada kumpi sap (2) Pawlpi sap (3) Minam kipawlna tawh sap leh Mi 5 ki pawl in zong kisam thei hi. Canada gam ah khat in hoihtakin na I sep leh I innkuan pihteng damdam in kisam thei hi. Ka Zomi pih te aw, Canada ah hong pai geigai un, Canada address a kisap le hong ngenun maw. Canada gam ah Zato a mawkna hia, sangkah te khasum kipia lai hi. Nau pang te in zong a mau kumtawh kituak in khasum nei tek uhhi.\n56. Leitung bup ah Dinosaur ganhing ( thatkit dan ganhing) aki muh khiatna zong Canada gam ahihi. Hih Dinosaur te pen a vot mahmah gam bekah omzo hi. A vunsah mahmah in, sikbang in a vun le a khe te khauh mahmah hi. Leitungbup ah Dinosaur tawh kisai Museum pen Canada gam anasia penpen le a thupi penpen a hihi.\n57. Canada gam pen kha 7 sung vuk omin, kha 5 sungpen khuakhal hun ahihi. Vuk hun leh khuakhal hunbek omhi. Vuk hun ciangin guah zongzu hi. Khuakhal ciangin nisa mahmah a, zan nai 10 ciang in nitum pan hi. Vuk om ciangin Mawtaw/Bus munkhempeuh pai theilo/paizonawn lo in, Vanleng bekbek zatkul hi.\n58. British Columbia Province bel guah zuden zaw hi. Canada gam ah hi province bek vuk om lo hi. Ei Asia gam tawh ki bang in guah zuzaw den hi. Hih Province khuapi minpen, Victor hia, Vancouver khuapi pen leitung ah a minthang mahmah khuapi leh a ten huai khuapi khat hi in, Sen te leh India te tampitak teng uhhi. Science World Museum zong om in nasia thupi mahmah hi.\n59. Canada gam ah khuapi minthang te, 1. Toranto, 2. Vancouver, 3. Montreal, 4. Edmonton, Winnipeg, Calgary, Regina leh Quebec City, hi teng pen leitung bup level ah minthang uhhi. Ottawa pen Canada gambup Capital hia, parliament innpi pen ethuai mahmah a, asung utbang bangin ki enkawikawi thei, leitung bup ah World War Museum zong Ottawa khuapi ah om hi.\n60. Leitung bup ah Mall lian penpen a 5 na pen Canada gam, Alberta province Edmonton khuapi ah om hi. Hih sai sungah van tuamtuam, mawtaw, annek tuidawn te zong kizuak hi. Hotel, Ban, (Bank) ki mawlna, te zong omhi. Kumkhat in hih mall ah mi 30.08 million pai uhhi. ( Tengsawm thum le teng giat). A liatna pen pii 5,300,000 feet in lian mahmah hi. Canada gam mite in a kisak theih pih mahmah uh a hihi. Leitung ah migilo te in kapding,suksiat dingin sawm den uhhi. Nisim in ziipai/mall pai mi 90,000 pan in 200,000 pha den hi. Thupi mahmah in ethuai mahmah hi, nasia lua hi. Mall pen Zii cihna hi.\n61. Canada gamah Vuk nam 3 val kia hi. (1) Guahsi bang inkia,(Vuk malneu), (2) Gialkiat bangin kia (inn/lo dengsia) (3) Huih tawh kithuah vuk (vot cihtakin vot hi. (3) Frozen vuk pen nal cihtakin nal, khauh mahmah Votmahmah laihi. Akiatna peuhpeuh ah belh ciphi. Vuk khedap vukpuanlo tawh ki vakkhia theilohi. Adang te honggelh nawn kei ning.\n62. Canada te sum lut a tam penpen Meitui/ gas hi a, hih meitui a luankhiatna mun pen khuadam mahmah hi. Phalbi sungin meitui to khiazaw/semzaw uhhi. Leitung mun gamdang te meitui omna gampen khua lum mahmah hi.\n63. Canadian of Human Right Museum pen Leitung bup ah Human Right tawh kisai Museum Canada bek in nei hi. Politic ( Naiganzi ) ukte ading in ethuai mahmah hi. Leitung bup ah Politician teng a man uh leh a sepna te uh zong om hi. Nobel Prize ngah teng zong a man uh leh a ngahna thu uh ki gelhhi. Pi Aungsan suhkyi man le a nasep te zong kigelh hi. Zomi politic makai te leh nam makai te in zong en ciatni. Hih Museum pen floor 7 dong om hi. ( That 7 ) Floor 8 na pen Khuapi sung etna a hihi.\n64. Canada gam pen leitung Western Countries ( Mangkang gam) ka zin kawikawi na tenglak ah a mangpau uh hoih pen hi. Siangtak leh siangtho tak in pau uhhi. Gammi te zong lai tan a niam pen Level 04 or ESL zo teitei uhhi. Canada gammi te pen nek le dawn lam ah a ki dop mahmah bang un, gammi te pen a thau tam hetlo uhhi.\n65. Kum 2010 pan 2018 sung ka vanleng tuang te min, (1) Air Asia, (2) Indigo Air, (3) Air India, (4) Tiger Air, (5) Jet Star Air, (6) Nok Air, (7) Thai Air, (8) Singapore Air, (9) Lufthansa Air, (10) Emirates Air, (11) Qatar Air, (12) ANA Air, (13) American Air, (14) United Air, (15) Delta Air, (16) Frontier Air, (17) Swiss Air, (18) Norwegian Air, (19) Myanmar National Air, (20) Ryan air (21) Air Canada (22) Catha Pacific Air, (23) Sri Lanka Air, (24) West Jet Air, (25) Flair Air, (26) Korean Air. Hihteng pen Pasian hangbek in ka tuan vanleng ahihi. Leivui pan le tagah ka nuntakna hong domto in gualtawh tanbang hong kimsak Pasian a hihi.\n66. Sangkah lai in Atlantic Ocean, Pacific Ocean, Indian Ocean, Arctic Ocean, sinsin teng pen tulai tak in Vanleng tawh ka khualzin na lampi hi a, hih tuipi te sungah ka kisil hi. Color Line tembaw pi ( Colar Cruise) tawh zong ka khualzit na a suak hi. Pasian pen a muanggam te ading in hoih cihtak in hoih a, a kamciam te pel geilo hi.\n67. Sangkah lai in, Asia gam, Africa gam, America gam, Australia gam, European gam, cih te sangsia ten honglot ngahsak in, lai honghuansak zel uhhi. Cik mah hun in hih gam te a tung thei ding in ka ki lamen gei kei a, zong ka ngaihsun gei kei hi. Khangtangthu a khel Pasian in ka nuntakna hongkhel in, nakpi tak in kha thupha lei thupha hongpia hi. Sangkah lai in ka sin gam minthang teng pen tu in Lungdamna Gospel thu gen in ka zin kawikawi na hongsuak hi. Ma tutna, leh daupai na te Pasian hongpiak taktak hi.\n68. Ka pian pan in 2018 kum ciangdong ka sum zatkhak teng honggelh ning, (1) Myanmar Kyats, (2) Indian Rupee, (3) Thai Bath, (4) Malaysian Ringgit, (5) Singapore Dollar, (6) Sri Lanka Rupee, (7) Japanese Yen, (8) South Korean Won, (9) US Dollar, (10) Qatar Riyal, (11) United Arab Emirates Dirham, (12) Danish Kroner, (13) Euro, (14) Swiss Franc, (15) Norwegian Kroner, (16) Swedish Krona, (17) Pound sterling, (18) Australian Dollar, (19) New Zealand Dollar, (20) Hong Kong Dollar, le (21) Canadian Dollar a hihi. Pasian ka neih man leh Pasian na kasep man in hih sumteng a zang kha leh a nei ka hihi.\n69. Euro Sumpen Leitung gam 19 ( Countries 19) ah kizang thei hi. Sum khek kullo in a ki zangtheih lak ah a tam pen Euro sum a hihi. A sih ding zong lau huai hetlo a, khek kul vetlo in European gam 19 ah kizang hi. Euro 1000 lai leh 500 lai te leitung gam tuamtuam ah khekna haksa mahmah hi. Leitung mun khempeuh ah sum khek a baih pen leh Vanleng kuan (Air port) khempeuh ah a ki khek thei sum in US Dollar le Singapore Dollar a hihi. Topa aw, nong ompihna sungah apiangthei lo om kei. Topa hoih hi.\nHiteng honggelh ning, Na telnop zawk leh hong contact in, Nang, na Pawlpi, le i ki pawlna te in phattuamna tampi na ngah ding uhhi cih hongvai khak ing. Lungdam, Joseph Pau Ngaihte\nPrevious: ZYA Melbourne pan thu zaksakna (31 January)\nNext: Mi’ muan nam 3\nDo pau says\nNak zaknop ei. Ut huai sim zizen ee\nBreaking News: Kawlgam galkap vanleng khat mi 116 tawh mangthangcip


url: =Malaysia, Nilai ah Operasi nasiatak kibawl in gamdangmi 350 kimankhia :: ZOMI DAILY\nposted on 14 August 2017 at 1:56 pm Lomkholna: Malaysia, News, Sawltak, World\nMalaysia gamsung Nilai 3, Negri Sembilan sungteng aom Shop Lots te ah zanni in kumpi thunei “Federal Special Branch Counter-Terrorism Division (SBCT-D)” te’n Operasi nasiatak in bawl uh a, gamdangmi akigawm in mi 350 mankhia uh cih NST pan kiza hi.\nHih akiman gamdangmi te lakah IS migilo “Islamic State of Khorasan Province (ISKP) organisation” tetawh akizom omhiding in ki ummawh cihi. IS migilo tetawh akizom Branch khat ahi ISKP akici kipawlna ii Member te pawlkhat Malaysia gamsung ah honglut in busimding in ki ummawh hi.\nISKP kici “Islamic State of Khorasan Province” tepen Afghanistan leh Pakistan gamgi tengah agamtang migilo te ahi uhhi.\nKumpi thunei kipawlna tuamtuam panin Saturday nitaklam 3pm hunpan kipan in nai 3 sung Operasi nasiatak in bawl uhhi. Tua hunsung in vanzuakna Shop Lots bekbek akigawm in 742 sitman uh cihi.\nHihbang in Operasi nasiatak in abawltheih nadingin kumpi ulian Enforcement Agencies tuamtuampan mi 321 kihel uh cihi. Tua tepen General Operations Force, Traffic division, Federal Reserve Unit, Forensics, K9 unit, Special Action (UTK), Bomb Disposal units, Civil Defence Force, Atomic energy Licensing Board (AELB) cihbang in Enforcement Agencies tuamtuampan ahi uhhi.\nVideo: 350 foreigners picked up in joint operation at Nilai 3\nSBCT-D principal assistant director Datuk Ayob Khan Mydin Pitchay in agenkhiatna ah hih Operasi pen abeisa August 06 ni in Kuala Lumpur khuasung Masjid India vengsung tengah akibawl panin aki zomsuaksuak ahihi ci’n genkhia hi.\nTuahunlai in Masjid India vengsungteng abuluh uhciangin tuasung aom ISKP migilo tepen Masjid India panin Nilai 3 khua ah kituah uh cih thu kiza cihi.\nTutung akimankhia mi 350 te lakah IS Members honkhat kihel taktakding in lamen uhhi. Tua akiman te lakah Pakistan, Afghanistan, Bangladesh, Nepal cihbang in gamtuamtuam panin gamdangmi honkhat amatkhiat uh ahihi.\nRelated: Jalan Masjid India vengsung ah Operasi nasiatak kibawl in mi 409 kiman\nAmatkhiat khempeuh uh avek in Sepang District Police Headquarters ah kipuakphot a, tualai ah Screening bawlin thusitcianna kineiding hi. Tua thusitna ah leitungbup palik te kipawlna INTERPOL Foreign Fighters Terrorist List tawh etkak in, tuabek thamlo Counter Terrorist List cihte tawhzong amin aki helkha aomhiam ci’n thusitna kineiding cihi. Tutung Operasi ah Kawlgammi akiman kigen khalo hi. Sawltak #zomidaily\nPrevious: Guta te’n Malaysia ATM khatpan sum guksawm in puakkhamsak\nNext: Malaysia gamsung aom Reguee sungpan “Poetry Competition” alunglut aomleh\nTedim khuapi ah First Private Bank ki hongta ~ Tedim Post


url: =Malaysia, Ipoh ah Myanmar gammite kitawngin khatpa temtawh kidawtlum, 1 liam :: ZOMI DAILY\nposted on 21 December 2017 at 12:07 pm Lomkholna: Malaysia, Myanmar, News, Sawltak\nMalaysia, Ipoh khuasung ah Myanmar gammi khatin adang Myanmar gammi khatmah temtawh dawtlum cih theStar pan kiza hi. Numei khatvai hangin akitawng, aki dawtlum kici hi.\nTuni Thursday (Dec 21) zingsanglam 2:15am hunpawl in Ipoh, Pasir Puteh khuasung thupiang ahihi. Khuasung encik in avak kawikawi palik “Patrol Unit” te’n Restaurant ansai geikhat ah Myanmar mikhat aki dawtlum amuhkhiat ciangin athu akitheikhia ahihi.\nDawtlup athuakpa pen asanggam anaupa tawh aomkhawm uh hi a, adang pasal tawh numeivai hangin kitawng kinial in, tuapa’n temta tawh hihte unau adawtgawp cihi.\nA uzawpa pen a awmsung leh anakguh teng temta tawh kidawtkha ahih manin, aphual mahah sipah hi. Asanggam anauzawpa penzong liamgawp in, amahbel silo hi.\nHih buaina akipatna pen temtawh adawtpa in numeikhat nawngkaisak leh nopnehbawl ahih manin, asipa in diksalo in tuahangin akitawng kitotna apiang cihi.\nHihvai tawh kisai in palik thunei ahi Ipoh OCPD Asst Comm Mohd Ali Tamby in agenna ah unau te lakah a uzawpa pen aphual ah sipah in, anauzawpa pen liamgawp ahih manin zato ah kipuak in, zatui kibawlsak hi ci’n genkhia hi.\nTua temtawh adawtpa zong Myanmar gammi khatmah hi a, unau te temtawh adawtgawp khitciangin aphual panin taikhia in kibucip cihi. Tua akitotna phual ah akitotnavai numeinu zong aom hihtuak a, temtawh adawtpa ataikhiat ciangin tua numeinu zong tonpih cihi.\nTudong kimanzo nailo a, ahi zongin temtawh adawtpa pen ami kuahiam cihpen kathei uh a, aki zonsan laitak hi ci’n palik te’n genkhia hi.\nMore: Penang ah Kawlgammi nih kitawngin temta tawh kidawtliam\nHih buaina, kithatlupna vaipen palik te’n “Section 302 of the Penal Code for murder” thukhun tawh Case bawl uh a, athu ala hoihtak kancian laiding uh cih kiza hi. Myanmar gammi cihciang bektawh ki suaktakphot a, akihelkha te ii amin apuam bangmah pulakna omnailo hi. Kuate ahizel diam? Sawltak #zomidaily\nPrevious: Be focused, dedicated and discipline\nNext: Bang bangci ngaihsut ~ Tdkhen


url: =Thuthak Tomkimcing 17 Jan 2014\nA. Zomi Social- Welfare of Malaysia (ZSM) 2014 ai Khawmpi kibawl.\n2014 kumsung ai ding Malaysia Zomi Gentheih Liangvai kipawlna (ZSM) Khawmpi Kualalumpur ah 17 Jan 2014' ZAM Hall pi ah Zinglam 11:00am pan 2:09 pm hunsung thupitak in kibawl hi. Pawlpi tek pan Siate leh khua makai te khat ciat kihel a, Palai vive 100 kim kipha ahihi. ZSM leh Pawlpi kizopna RM 200 ta hi ding a, Mimal pen angeina bang in kum khat ai luangkiphaam na milip in Rm 10 tawh Zomi nam luang kiphaam ding ahihi. ZSM pen 2009 Oct 1 hongding khia Zomi luang kiphaam kipawlna hi a, ZSM hong dih zawh Zomi luang kiphaam na sih vui hantang 143 in in thukho pangzo ahihi. Tu um 2014 in zong Khat in hong nusia zo a, Luang kiphaam na 5200 val kibei ahihi.\n(a) ZSM gimna nasep. Leitung mihing ihih mahbang in asiding ihihi. Zomi khat asih ciang in Tuisung kipai (or) Mei ah kihal asuah loh nading leh ihih loh nading in mimal in ZSM ah kumkhat in RM 10 tawh luang kiphaamna inei hi.\n(b)Luang kiphaamna ah athak zonkullo. Luang kiphaam na ah Zomi ahih nakleh Ngeina Biakna ah avek in deidanlo in kipanpih khin zo a,mimal 143 in Han kitangsak tekzo ihihi. Athak zonkul huailo in kiphawl khop thupi zaw ahihi. Sia vuan leh UN te sep theih nawnloh hun ah hamsata leh ZSM in nasem vaiding in luangkiphaam Zomi nam ihihi. Saya Kam Mung( ZSM)\n(c)Genvai cih teh sihna bek zong hikhinlo. Genvai tawh kizom in sihna thuak ciangbek hilo ahihi. Kimat kihen thuak te' Damlo te' Nausuak ding te dong ah Genvai nasem te in ahun ngahbangbang in kisem hi a, adiak in thongkhia te zong Genvai nasem te mah in kivan ahihi. Mi 50 val kiman bang suakta sakding athu in kivan kawikawi a, Palik zum Camp te ah kipai hi. Amau akiman ten hongtel pihlohi. Asuah tak khit uh teh lungdam cih kihilna tam omkhol lo ahihi. Ahih hang in Minam ading nasepna ah kalungkhia kei hi. Sya Thaa Mung ( ZSM)\n(d) Genvai kipatma in Malay om kahih man in Hih Genvai thupihi.\nZSM om ma in mikisi zela, kihal ahihi. Kamit zong kamuh hi. Ka hihtheihbangbang in ka huh kawikawi a, kapan pih hi. Akihal te ka mit kha ah luailuai lai ahih man in Zomi khempeuh hih ZSM ah kipawl uh leh nasep vai oltuam sak mahmah hi. Lunggimna nop tuam ahihi. Nidang in hibang kipawlna om lo , Hong hung hong en ding mahmah sum gen loh amizong kimuh lo hi. ZSM sumkeem Pu Zam Dal ( Aungnandaw Ansai neipu).\n(e) Biakna sia khempeuh in minam vei kul hi. Minam veina kibang kim lo hi. Pastor teng pawlpi in ivei mahbang in minam vei ding kisam hi. Lungsim hoih lo minam dei pen ei Pastor teng ihihi. Khamangthang mat ding sang in pawlpi mi kibehlap ding agen siam pawl ihi zaw hi. Pasian nasep icihtaktak pen innzuak lozuak in gamdang hongtungte Zomi te kikhelsak in piangthak sak a, Innlam ah sumkhak ding alamen anu apate sum akhak zawh nang in anuntakna kikhel sak ding ei Pastor te in minam tungah nasep lian penpen ahihi. UN akin te leh gamthumna lutdingte Kamphen tawh kiho kimu masa un. Ivek in zuau kihi khin a, zuau phuak siamte lengbaih ahihi. Unau kiteng' Kikhen' Nupa kiteng kikhen' Gamthumna deihtel zia te athulutzia koi ci Kamphem ten kitel mahmah ahihi. (UN Kamphen Sya Kam Tawng).\nB. Malaysia Zomi dinmun omzia ding lam hil.\n21 Jan pan kipan in Oparasi hatding kum gensa ahihi. Natang guak in innveng te muh in om kei in. Mi ihmut hun ah gam lum kei in' Kahlei/enlai ah zukhamsa in om kei in. Kunza san zeza in nacil sia ei in. Na inn veng nungak te pau kisiam sak in hopih duaiduai se kei in. Kikhop hun in ahun maan in kikhawm in. Pasian phat tawng tung in. Meileng Bus sung leh Lif sung ah paulala se kei in. Nasam met napuansilh innteek te dang in kizeem siam in. Natheilohpi nungak te no sese dah in. Hihte i mite igen siam ding ahihi. ZSM.\nC.Census tawh kipawl Zomi leh Zogam.\nKawlmang te in mualtung miteng hong khenzan/ hongsat khap na thu neem dildial Census vai pen gampua pan in online khangthak ten simziahziah ahih zenzen hang in Zogam leh Kawlgam sung mun tuamtuam ah hih online thukizakna omlo, zekai ahih man in Zomi tampi lungka mahmah din mun tung ahihi cihi. Tua tawh kipawl in Gampua om Zomi leh Yangon. Madalay, Kalay Tamu te ah Pawlpi sia te leh Hausa te in hun zekai mahmah in omlai ahihi cihi.Azekai vai pen Journal nisim ngahlo' khasimtanlo thuluan zia akim theihma in Census kibawl ding ahihi. Hihthu mikim theihsak tel huai ahihi cih Khua Hausa te tungpan kiza ahihi.\nD. Khuak gusim Khuak zuak kik.\nMihing khuak tangthukan na mun ah akikoih in namtuamtuam et thei ding akibawl Mihing khuak kigu sim a, online ah kizuak sim ahihi. Hih thu US Polic te'n amuh teh aleinuam kineih kham in azuak pa leh agu pa man kik ahihi.


url: =Bonn Museum hawhna (2) ~ CS Khai :: ZOMI DAILY\nBonn Museum hawhna (2) ~ CS Khai\nposted on 30 May 2010 at 2:56 pm Lomkholna: Article, CSKhai\nBonn : BC 13 – BC 9 ki kal pawla, khua kisat a hi dingin Roman laigelhsiam Florus in gen hi. Hih Florus pen Emperor Nero tawh leengkhawm/ khangkhawm (contemporary) hi ci in ki gen hi. Roman te in kum 400 val Bonn khuapi ukcik uh hi. Tua ban ah hih khuapi pen Galpi nihna (II World War) lai in Judah mite tampi tak a ki thahna khuapi khat in zong ki ciam teh hi. Galpi nihna hang in Germany gam khenpi nih kisuah a, East Germany (DDR) le West Germany (Bundesrepublik Deutschland) ki ci hi. July 17 – August 2, 1945 ni in Truman, Churchchill, Stalin te in thu kikupna lianpi nei uha, German gam phel kham uh hi. 1949 November 3, ni in Bonn pen West Germany te khuapi dingin ki kipsak hi. Germany gam Museum om te lak ah, Bonn, Leipzig le Berlin Museum te minthang vangvang hi. Kum khat in mi million 1 valte in Bonn Historical Museum va en uh hi ci in ki ciamteh hi. Hih Bonn Historical Museum ah akhang akhang a German te thangthute kiciam teha, ni khat thu in a vekpi muhkhit zawh ding, et khitzawh ding hilo hi. Post War Historical Museum (Galpi nihna khitciang a German mite nuntak khuasak ziate ahihi.) ka en a, tua te sungpan in thupi ka sakdiak te a nuai a bang a hihi.\n1. Nambat 4, 2, 1 A Khiatna\nMuseum sung ih lut ciangin, a masa pen in, thauvui thautang, bomb te suksiat inn lianpipi te ki mu hi. Tua panin ih ngawng taklamah hei le hang Flag 4 ki mu thei hi. Tua Flag (Laan) li te in, USA, Britain, French leh Soviet Union te Flag teng ahi hi. Tua laipan in a kizom in nambat 4, 2, 1, ki mu hi. 4 a khiatna: Galpi nihna a beiciangin Germany gam phel 4 ki suah hi. USA, Britain, French le Soviet Union te in Germany gam phel 4 suah cih gennop na hi. 2 a khiatna ahih leh, Germany gampen West leh East in ki khen a, West pen USA, Britain, French ten ngah in, East pen Soviet Union te in ngah hi, German gam phel 2 kisuah cih nopna hi. 1 a khiatna in a hih leh, tuabangin German gam satan hawmin, a ki hawmban ah phelnih kisuah himah taleh, 1989 kum in Berlin Kulhpi ki lakhia ta a, Germany gam phel 4, phel 2 hi nawn lo in, Gamkhat a hihna etsakna ahi hi.\n2. Ui le Judah te Kiphallo\nGalpi nihna in a suksiat innlianpipite a omna pan in ih maiah tangtak in paiphei le hang Tuipeekna (Swimming pool) khat na om a, tua lai ah, lai kisuang in, Judahte le Ui hilai ah kisanglo hi cih ki gelh hi. German te in Ui le Judah te dinmun (status) a kibang in ngaihsun ngeiuh cihna hi. Judah mite a tuntun na mun uh ah, simmawhna le bawlsiatna thuak tawntung uh ahihman in, mite khem zawh dingin om nawn lo uh hi. Midangte sim mawhnate a hoihlam in zang thei uh a hihman in, mite tung ah tuanna in nei zawsop uh hi. Midangte simmawhna ciangciang tawh a maimang zo dingte hilo uh hi. Zomite midangte hong simmawhna ciangciang tawh a maimang, a kisia zoding te ih hi kei hi. Vansam bangin zungneilo te hi lo hi hang. Mite ih sim mawh keiding a, Judah te bangin mite hong simmawhnate midanngte tungah ih tuanna ding, a bulpi step khatna ih hisak zaw ding hi.\n3. Galpi khit German Gam Nuntak Haksatdan Kigen Theilo\nUi le Judah te kiphallo a ki cihna pan in, a tung that(floor) ah ki kahtoa, Galpi nihna khitciang German gam nek le dawn haksatna, numei te’n, numei nasep, pasal nasep cilo in na a sepna uh ki mu thei hi. Annek tuidawn haksat manin, tui thawl khat a dawn khopna uh, nek ding themkhat nei le uh a hawm khopna uh, zanpuan zawngkhawm, silhkhawm, Unau te in, puan ak tungsilh khat zangkhawm, a u in a silhloh ciangin a nauin silh cidan in, ki mu a, ka lawmte nuihza thei mahmah uh hi. Kei ka nu zo kei hi. Ka khuangai hi. A hangin tulai Zomite dinmun tawh ki gamla lualo hi.\nIh gensa mah bangin nupi tul 300 te in, galpi hangin a pasalte uh tanlawh uha, a mau kivaakna ding, tate vaakna ding in na sem uha, guahzu, nisate phawk manlo zah dong in na a sep uh hangin, a khamkhop uh a ngah zawhlohna, gilkial in, nitak anding, zingan ding tawh a lungkhamna te uh ki muh thei hi. Tua hun le tun hun, a nuntakna uh van le lei zahin ki khaita hi. Amaute a dingin tua bang haksat hun te, ” Hun in Leenmual Khumzota” hi. Gal venna lah sawt mahmah ta, Zomite lah zing anding, nitak anding lung kham bangtan vei om lai ding…. Gal Ngam in a thang a vilden Thanoknu hangin lungkim lo in, Thanok ngoivangpan in a kam ah kilet in Gamsai khumtoh sak a, Thanok si hi. A nu in, ka ta aw, hong tho in, ” Zusa vasa tampi kongpuak hi”, a cih hangin Thanok tho theituan lo a, tua ciangin a nu in ” Manta khalgah ka nekman hiam? Nahtang tolawk ka nek man hiam? ci in cihmawh tamlawh a neihbangin Zomi te nuntak haksatna te ka lungsung ah hong suak a, Thonoknu bangin tamlawh thapeuh hong suak dandan mawk hi. A hi zong in, Pasian a nei Zomite a dingin lamet bei cihbang om ngeilo dinga, hi bang dinmun ah ih omlai hangin ni khat niciangin, ei a ding khua hongvak hun, ni hongsuah hun om ding hi, a gualzote gualzo tawntung lo a, kibuan na ah a zote in zo tawntunglo hi Laisiangtho in ci hi. Ukna za a neiten nei tawn tunglo in, a haute hau tawntung lo hi. Khangmasa te in, Khatvei le sim singpak, khatvei le mal singpak hi, ci hi. Zomite ah dingin simsing/ malsing hong paak hun Pasian in hong tungsak veve ding hi. Tua hunciang in, zing an, nitak ante tawh ih buai kha nawn kei ding hi.\n4. West Germany Chancellor Willy Brandt’s Silent Apology(Mawhmaisakding Ngetna)\nA tung a ih gen German mite nutak khuasak a haksat dan hong kilah na pan in, a tungah kahto leng, galpi nihna hunsung 1943 kum in Nazi Socialismus te in Poland te le Judahte tampi a thakna hangun mawhmaisak ngetna West Germany te Chancellor a hi Willy Brandt in khukdinsa in nei hi.\nhttp://www2.facinghistory.org/Campus/Memorials.nsf/0/DC396F572BD4D99F85256FA80055E9B1 Ka lungsim hong phawng mahmah thu khat oma, German te in galsung thupiang hi lel, gal kisim ciangin a zo ding a ki ut tekmah hi, ih langte ih zawh theihtheih na dingin a ki gamtang hi, ci peuh mah lo in, khialkha ung. Ka mawh na uh hong maisak un, ci a Poland le Jews te tung ah ki niamkhiat takin West Germany gambup aitaangin Willy Brandt in mawhmaisakna a ngetna, picin vai, pilvai, thu khualvai ka sa hi. Mihingte’ ki thuman sakna munah kilem lohna le kigalneihna in zui tawntunga, ahi zongin ki niamkhiatna le a khial kituhna munah kilemna le ki itna in zui tawntung hi cih hong phawksak hi.\n5. Khapi Leitang Omna\nGerman Chancellor pa in mawhmaisak ding a ngetna mun pan in, veilam ih tunglam ah daakto leng, 1969 kum a, USA NASA Apollo 11 ahi, Amstrongte in Khapi leitang, hih leitungah hong puaksuk uh ki mu thei hi. Tua Khapi leitang a kiim apaam Aluminium tawh hoih tak in ki tuam sitset a, ih muh theihdingin, a mailam limlang tawh ki tuam hi. Khapi leitang ka mu kha a, hampha ka kisa hi. Muhnop in, et ka cim theikei hi. A hi zongin hun le nite’n hong ngaklo in kongpi ki khak ding hita ahih man in, cimnailo pipi mah in saulam zuat ding hun hong tungta a, Tschüs (Bye Bye cihna) ci in, Museum sung ah hong makaihpa tawh ki khen in ka om na uh Bochum lam ka zuan vingveng ta uh hi.\nPrevious: Nashville Khualzinna ~ Dr. Ngul Khan Pau\nNext: Kam Hau tangthu


url: =Vondeih Kep Ding – 50 (Pau Khan Kap) :: ZOMI DAILY\nposted on 30 August 2016 at 12:38 pm Lomkholna: Article, Paukhankap\nLeitung ah tai tampi apai nailo nang adingin tai tampi a pai khinsa na pa in kapai sungin ka muhkhak thu tampi te lak ah ka phawk khakthu tawm hong gen nuam ing. Tua hileh nang adingin hong huhtuam dingin um ing.\nTu hun in:-A kisin pilna te nidang hun sangin sangzaw pekpek hina pi-in, apil asiam ding mi hongtawm tektek ta hi. Pilna nei, siamna nei mi hongtam tektek na pi-in, buaina zong hongkhang tektek ta hi. Zato hoih leh Siahuan siamte hongtam tektek na pi-in, natna lamdang zong hong piangpiang in adamloh mi hongkhang tektek hi.\nLungnopna dingin a kizang sum tam tektek na pi-in, nuihmai tawh aomding mi hongtawm tektek ta hi. Ihmut hun tawm tektek na pi-in, laisimna ding hun tamzaw tuan peuhmah lo-in kiam zaw tektek ta hi. Hong thuhilh nuam tam tektek na pi-in, itna takpi tawh hong sepsak ding mi, tawm tektek ta hi.\nZeisu hong kumsuk kik ding angak lah tam tektek na pi-in, a vengte takpi a hopih nuamlo mi hongtam tektek hi. Leitung bup ukzawh na dingin thu ngenngen na pi-in, a mau pumpi zong a ukzo lo mi hongtam tektek ta hi. Thupha ngah minam, minam lian te hi hang cici na pi uh in, mi deidan na a ultung sak mi hong tam tektek ta hi. Piakkhiatna ding bekbek genbel in nei na pi-in angsung ding bekbek tawh buaigai ta uh hi.\nKhantohna ding leh gualzawhna dingin thulian tampi gelkholhna kineih mah tase leh gualzawhna in hong taisan tektek ta hi. Hun saupi tak na kisem zo napi in, sawtpi angak zo ding mi kitawm tektek ta hi. Technology khan to tektek in kiho pihna, ki thuzakna nop tektek in manglang tektek na pi, khat leh khat kiho na, kihawh na, kikup khopna hun hong tawm tektek ta hi.\nKhawlmun nuam ding tampi kilam in ki behlap tektek na pi-in, a khawl man ding mi, a tu man ding mi tawm tektek ta hi. Nupa in sum zong khawmin thalawh khop hun hina pi-in, sumzat kisap tektek hun hong hita hi. Inn hoih inn nuam sungah teeng khawm in omkhop hun hina pi-in a kitam innkuan vive hikhin gai ta hi.\nKa luphun ta in hihzah hong gelh ning.\nPrevious: Nisim Soft Drink bungnihval dawnna hangin Cancer ki ngahbaih (79% Risk)\nNext: Zika Virus hangin Singapore gamsung khualzinding ki patau mahmah ~ ZD


url: =February 6 Olga Noshin, 34 ~ MUC\nFebruary 6 Olga Noshin, 34\nAdmin 5:48:00 PM Articles, MISSION NEWS\nBeidongin Om Laitak\nRUSSIA | February 6\nOlga Noshin, 34\nMawtaw tuahsiatna hangin Olga lungkiatna piangsak hi. Amau pen Roman Black Tuipi ah khualzin a pai uh hi. A zi tawh kiteen uh kum 3 hi pan a, tuipi gei khua tuamtuamah khualzin khawm uh hi. Lam kawi mun khatah mawtaw tuahsia uh hi. Mawtaw kongkhakte kitam khin, mawtaw sung pan hong pusuak khia uh hi.\nRoman leh Olga in a mawtaw Mercedes kisia amuh uhteh mawtaw hawl pa bangmah ci lo ahih manin lamdangsa uh hi. Police hong pai-in Roman in police en nuam lo-in a mai hum hi. Mercedes mawtaw hangin i hun kum tampi a mawkna suak hi, ci-in pulaak hi.\nTua laitakin Olga in mawtaw tuahsiatna hangin supna tawh kidim hi. Roman in insurance ah sum tam nei lo hi. Tua mun panin Olga pai khia-in lamgei leenggah huan sung khatah khukdinin thungen hi. Bang mah kilamdanna om lo hi, mawtaw kisia bek mah mu hi. Mawtaw hawl Musa in Roman gei ah pai-in na laidal puakteng hong pia in; kong pia kik ding hi, ci hi. Roman in a driving license pia-in police ten zong en uh a, a den lamteh police khat hong pai-in, Roman leh Olga in khualzin thei nawn lo ding hong suak uh hi.\nMawtaw kai khia ding mawtawpi truck ngak uh a, lungkhamna tawh kidim uh hi. A nupa-un kisel sel uh a, kikhen ding dinmun dong tung uh hi. Tua nitak in Topa tungah mawhmai-na ngen uh hi. Tua zan pen tuipi gei –ah giak uh hi. Zingsang ciangin Musa in amaute sam a, ama mawtaw khat zang dingin gen hi. Kaal thum bang hun sawt ding ahih manin insurance vai sian mateng a mawtaw zang dingin pulaak hi. Hih nupate in sa ne lo, zu dawn lo uh hi, cih Musa in a theih ciangin lamdangsa hi.\n“No kua na vua,” ci-in dong a, “ Ko pen Seventh-day Adventists,” hi ung. No pen Adventist tuam deuh hi uhteh, Adventist hi napi zu dawn, sa ne om hi, ci-in kidawng uh hi.\nMusa pen Christian hi lo, zi nih nei hi. Tua ma 2, 3 lai-in a zi neu in naupaai a, nau tolhsak ding sawl hi. Tua hangin Pasian thukhenna thuak hi ding hi, ci-in ngaihsun hi. Mercedes it mahmah in mawtaw tuahsiat madeuh kaal khatlai-a a lei thak hi; mawtaw lei nadingin sum a lakkholhte piak kik kul hi. A kikholhpih a lawm a gualte in hopih mahmah lo, bangci cih khat zong om lo hi; ahi zongin SDA sung a a lawmte in bangmah nei lo uh hi taleh a neih bangbang uh kikaikhawm uh a, ni thum sungin a kisam zah sum ngah kik hi.\nSum a piak khit uh ciangin Mursa in Roman driving license ap kik a, khua dang khatah pai nading om ahih manin paisuak hi. Olga zong khualzin ahih manin kei tawh nong giak uh diam ci-in a zot ciangin Roman leh Olga in Mursa inn ah giak suak uh hi. Tawl khat khit ciangin meileng tawh Zoaoksky lamzuanin pai suak uh hi.\nA maikum ciangin leiba loh kik uh ahih manin sum hamsatna tuak uh hi. Ahi zongin Olga in mawtaw tuahsiatna taleh Topa tungah lungdamna ko veve thei hi. Bang hang hiam cihleh amau nupa kikal thubuai hangin nupa kikhen ding dinmun panin tua mawtaw tuahsiatna hangin tu-in a nupa un lungdam takin om suak thei uh hi. A nasepna uh panin zong kha sum khang ngah uh a, kum khat sungin leiba khempeuh pia kik zo uh hi.\n“Kitangsap bangmah ka nei ngei kei uh hi. Pasian in kote kitangsapna khempeuh hong sik tawntung hi, ci-in teci pulaak hi. Olga in Zaoksky Christian Sang ah naupang masate lakah kihel hi. Tu-in Zaoksky Adventist University ah pilna sin hi.\nTu quarter Sabbath School 13na sumpi in Zaoksky Christian Sang puah nadingin kipuak ding hi.


url: =Chin leh Paite minam aom diam? ~ Thawn Tuang :: ZOMI DAILY\nposted on 2 January 2015 at 6:26 am Lomkholna: Article, Thawntuang\nKawlgam lam aom Zomi ten bang hangin India lam aom Zomite Paite mi ki ci hiam cih thu ka za ngei hi. Tua ban-ah India lam aom Zomi ten Kawlgam lam aom te Chin mi kici uh hiam cih thuzong ka za ngei hi. Hih thute ka om muan panin ka lungngai tawntung aa, bang phawk khia ka hiam cihleh Zomi te sungah teenna gam ki batloh manin ih minam ahi keeilo khat peuh tawh namdang ten hong sam ahihna ka mu khia hi. Zomi ciatciat Chin mi in hong sam om, Paite mi in hong sam om ahih manin Chin leh Paite cih pen Minam min taktak hi hetlo cih pen mu khia ing.\nZomi te India lam ah Chin mi cih ki zangh ngeilo uh aa, Kawlgam lam ah zong Paite mi cih ki zangh ngeilo sawnsawn ahih manin Chin leh Paite cih pen namdang te hong piak ahih zia a nuai aom munte ah ki mu thei hi.\nPaite mi:: Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pan a peem khia/a lal te Aizawl gam leh Manipur gam a tung mi pawl khatte i kilawh i kisapna khat in Paite kici pen Zogam gen loh Tedim gamsung mahmah ah zong a kizat loh pen mi tampi-in lamdang sa in a hang kithei nuam ciat kha ding hi. Tua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi.\nBang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi. A mau ki lawhna min taktak Zomi na ci uh hi. Zomi lo adang min pen mi nam dangte hong sapna hilel ahih manin Paite cih pen minam min taktak ahih loh zia ki tel hi.\nChin mi :: Zomite in ‘Zosuante’ i cih, Mizo ten ‘Zo hnahthlak’ a cih teng pen British kumpi in hong uk ma in amau hong ciaptehna-ah ‘wild hill tribes’ ci-in, ih gam pen ‘un-administered area’, ci uh hi. Chin pen tua hunin British kumpi in Zomi namte tenna teng uk nadinga 1896 kuma a bawl thukhun zong ‘Chin Hills Regulation Act’ vawh ziau uh hi. Hih thukhun pen Chin hills ban-ah Lusei te, Kuki te leh Naga te teenna teng huamsak in kizang ahihi.\nMikangte in Chin, Kuki, Lusei ci-a hong ciapteh uh hangin amau mahmah in, “Amau pen Chin hiam, Kuki hiam kici het lo mah uh hi ven,” hong ci kik veve uh hi. J.G Scott in a laibu, ‘Burma’ cihna ah, “The names Kuki and Chin are not national, and like others, the people do not accept the name given to them by the Burmese and ourselves; they do not call themselves Chins and they equally flout the name of Kuki which their Assamese and Bengali neighbours use.\nThey call themselves Zhou or Shu, and in other parts Yo (Zo) or Lai” ci-in, Dr. G.A. Grierson leh midangte muhna mah tawh kituakin na gelh hi. Bertram S. Carey leh H.N. Tuck ten zong Zote, Thadote leh Guite thu a gelhkhopna-ah “These Zos, Thados and Guites are called by the Manipuri’s Kuki or Khongjais, who only made their acquaintance after they had migrated north, but the people call themselves by the name of Zo (Yo)” ci-in na ciamteh uh hi.\nGuite Innpipa Pu Go Khaw Thang zong, “Go Khaw Thang, who, as already related, was seized by the Manipuris in the course of the Lushai expedition of 1871-72, was the Zo Chief of Mualpi,” ci-in Zo hausa mah na ci uh hi. Mikangte in Chin, Kuki in hong ciapteh uh hangin amau mahin ei le ei pen Chin peuh, Kuki peuh i kicih loh lam hong tel mahmah uh hi.\nMikangte in Chin-Lushai- Kuki hong cih hang, amau mahin ei-le-ei pen ‘Zomi’ kici uh hong cih mah bangin, tua panin hih sungah ‘Zomi Nam’ ci-in ih zangh denta hi. Pu Vum Son’ muhna-ah i minam min ‘Zo’ cih pen ‘Zo’ kici mi khat’ suante i hih man hi, ci hi. Ama mimal muhna hi aa hithei hilo thei hi.\nKawlzang panin Zomi namte pen AD 1000 kum pawl panin nitumna lam khamtung gamah tai kipan ta dingin kituat hi. Khamtung gama a tai, pawlkhatte in Ciimnuai khua sat uh a, tuate pen tulai tak thawntuangah ‘Zomi’ a kici Tedim gam, Tonzang gam, Manipur gam leh Mizoram donga teeng, Ciimnuai-a piang a kici teng hi. Ciimnuai khua mun pen tulai tak a Saizang khua khang ahi hi.\nChin ahi zongin Paite ahi zongin minam dangten hong ciapteh uh hangin amau mahmah in Chin cihte Paite cihte amau sungah kuamah in thei khalo uh aa, zangh hetlo uh ahih manin amau leh amau Zomi ki ci uh ahih manin ei sapna Chin cihte Paite cihte amau minam min taktak hilo hi ci ngiat uhhi. Hong ciamteh ten amau thuthu in hong ciamteh uh hangin amau hong ciamtehna pen nidangin ih pu ih pi ten na thei khalo in na awlmawh beklo uh hi.\nHong ciamteh ten hong dong kha hileh minam min ZOMI na ci ciatciat ding uh ahih lam ki langh semsem hi. Mi nam dangten ih minam ” Zomi ” pen Chin peuh, Paite peuh in amau ut thutawh hong ciamteh ziau uh pen ih pu ih pa te leh lai theilo ten na thei kha banlo uh ahih manin nam dangte hong samna khem peuh tu hunteh thuman penpen thutang penpen tawh minam min ZOMI mah tawh a kal suantoto ihih manin ih maban te namtuito semsem in limcii semsem hi. Minam itna leh veina tawh a kaikawm… Thawn Tuang\nEt khakna mun:\n1. A theih huai Zomi te Tangthu by~ Rev. Khup Za Go\n2. Zomi Nam te by~ J.Thang Lian Pau\n3. Zo History by~ Dr. Vum Son\nPrevious: Thunget Hun vs Nasep tam ~ Pau Do Lian\nNext: Zomi a kici kuate hiam? ~ JK Kam


url: =Suangkhuk ~ Hau Za Cin :: ZOMI DAILY\nposted on 27 January 2016 at 10:25 am Lomkholna: Article, Hauzacin\nSuang khuk gen sawm ihi kei a, suangkhuk gen sawm ihi zaw hi. Suangkhuk ah suang khuk ken. Suangkhuk ah suang khuk lecin na lawmte suangin delh kha thei hi. Tua manin suangkhuk na pai ciang suang khuk ken.\nKa khua vuah papi holim siam pen a ka neih uh Pu Kham Go Thang Buansing pen ama hun lai in a gamlek mahmah khat hi. Ama khom in mun leh mual tampi a hawlkha, gam tampi a sikkha, khua tampi a zin kha hi in, ‘a mit hampha’ ciin nupi te in a gen khat ahi hi. Zingsang tho baih mahmah a, annek ma in Murlen inn 80 khua pen a dung leh vang kot man hi. Murlen khangthakte in, “Leitung nasep pen manlah thu a sep khit theih hileh Pu Kham Go Thang in ei pianma in na sem khin ta ding hi,” ci in ciamnuih cihtak in gen thei uh hi. Nasep a kin dan, a manlang dan, a kinawh dan leh om mawkmawk a hun bei pammaih asa mahmah pa ahi hi. Inn ah om leh zong om mawkmawklo, tu hithiatlo in laigelh, siksek, puankhui, khaupeh, cih bangin sep khat nei teitei hi. A kivak dan leh a bel dan bel a theite adingin mi etteh huai khat hi beklo in zahtakhuai, pahtakhuai hi. Ama thu a kicing zaw Tulsa, OK ah om Pa Khual (Pa Kham Khan Khual Buansing) in thei kha ding hi.\nPu Thang pen ka neu lai un “Phakan pai” ciin kiciamteh hi. Bang hih? Suangkhuk hawh. Bang sem? Suangto. Bang ding? Hauhna ding… cih bangin dotna a om nak leh a dawnna om lianlian hi. Suangkhuk cih kammal tua pan ka thei hi. Suang mawkmawk hileh pen Murlen pan Phakan pai kul hetlo ding; Murlen khuasung suangtum tawh kidim hi. Ahi zongin tua pen suangkhuk kici lo bilbel hi. Ci tamna mun cikhuk kici napi suang tamna mun suangkhuk kici lo a, suangmanpha tamna mun bek suangkhuk kici sese hi. Suang tam mahmahna mun peuh suangkhuk hileh Murlen zong suangkhuk khat hi pelmawh ding hi. Ahi zongin suangkhuk hilo in suang khuk hizaw hi. Khuakhung lam pan suang hong kikhuk thei a, inn dengsia in, huandai khawng dengsia thei zel hi. Suangkhuk ah kitenglo in suang khuk khua ah kiteng hizaw hi. Kinai veve!\nSuangkhuk ah suangmanpha te om a, tua suangmanpha te a kitawh khiat ciangin sum suak in mite in hauhpih uh hi. Mite in hauhpih cih ciang a to taktakte sangin a gei pan a meetbawl te hauzaw zel tawh kibang hi. Suangkhuk hawh ka theih nih bang om a, a zinma uh sang hauzaw tuanlo in hong tung uh hi. Themkhat vomzaw, malaria (ngetphia) melzaw deuh cih bang tawh hong tungkik uh hi. Suangkhuk ah sum hauhna ding zongin kuan uh a, natna hoihlo TB, malaria, AIDS cih khawng tawh hong ciahkik cih pen dahhuai mahmah hi. Ahi zongin a sawmdan uh hileh bel hun tomno sunga hau ziau ding cih ahi hi. Mi pawlkhat tua bang om hi kha ding hi. Mi khempeuh tua bang hitheilo hi cih hong musak hi. Mi pawlkhat lottery lei in (ongbali) hau ziau uh a, mi pawlkhat lottery leilei napi man thei mahmah lo uh hi. Hauhna ding lampi kibanglo cihna hi. Hauhsawmna sialo a, hauhna ding lampi hilo cih theihzawh cianga kinunghei kik loh pen supna hi. Zongsang suak a lottery bek buaipih cih pen Shillong omlai Tir a cih uh thalkap addict tampi om hi.\nNung kha August in Chile ah suangkhuk ah nasem mi 33 a lampi uh kikhak in tangcip uh a, tuni in leihawm tai khat kual sungah kikhumcip in awkcip uh a, a lakkhiatna dingin a tawmpen kha 4 bang kisam ding ci uh hi. Amau honkhia dingin NASA pek pan zong misiam te in tuni in Chile zuan uh a, kizopna omlohna mun ah nuntak dingzia (isolation survival scheme) cih khawng kuppih ding hihtuak hi. Huih lak ah a teng uh ciang bangci nuntak uh hiam cih tawh leinuai ah zong bangci nuntak ding cih a kuppihsawm ahi uh hi. Leinuai ah a omzawh uh kha khat valta a, ahi zongin nek ding nei uh ahih manin a pumpi uh cidam thahatlai hi. Lei vutsuk in tua ah tuilawng phum uh a, tua tuilawng pan in ann leh tui, zatui, zaha leh huih siangtho puak uh hi. A awkcip mi 33 lak pan mi 4 bang pen lungkia lua in a innkuanpihte kiangah zong kampau nuamlo uh a, depress mahmah uh hih tuak hi. Ahi zongin Christmas kiim pawl in hunkhia zo dingin kilamen uh hi. Thungetna ah phawk ni.\nAmau zong suangkhuk a pai uh pen a hauhsawm vive hi khin khollo maithei hi. Innkuan vakna mah tawh a pai zong omkha ding hi. Nuntak hamsat mana sem kha zong hikha ding uh a, hehpih huai mahmah uh hi. A lukhu tungvua meivak leh a omna kuam vua meivakte ciil zat mahmah ding leh zunbuk ekbuk te limtak siangthosak dingin hilh uh hi. Amau zong video tawh kimu thei a, a innkuanpihte un zong video tawh amau muthei uh hi. Phone tawh kiho thei in aw kiza tuah thei uh hi. Ahi zongin leisung meter 680 a thuk (tai lang sang thukzaw) ah om pen lungnuam mahmah ding cih kigen theilo hi.\nPrevious: US gamsung khualzinna pawlkhat – 25\nNext: Eritrea gamah zi atawmpen nih aneilo pasal te khantawn thongkiading


url: =Zomi Media and Writers Association (ZoMWA) ki phuan khiata - Zomi History Zomi Media and Writers Association (ZoMWA) ki phuan khiata - Zomi History\nHome > Technology IT > Zomi Media and Writers Association (ZoMWA) ki phuan khiata\nZomi Media and Writers Association (ZoMWA) ki phuan khiata\nZomi minpua Media khat Yangoon panin ki phuan khiata ahih manin thupisa ing. ZoMWA Founder & Eco Dr.Cin Khan Lian zong geelsiamsa ing.\nTuhun leitung khuahun paizia manlang mahmah in pilna siamna, hauhna le khantohna lamah nawhtai mahmah ta hi. Na khempeuh mihing tha tawh kisem nawn loin huihlak maimom kici Internet tungtawn in Computer bek tawh innphual zaang tutmun pan pilna, siamna le khantohna ding na lianpipi akisep ziahziah hun ahi hi. Hun tomno minute khat sungin huihlak tungtawn in leitungbuppi thukizaktuah hun ( Media and Information Technology- IT) ahih manin mipilte in leitung khuaneu (Global Village) ci liang uh hi.\nHih a khangto mahmah khuahun tuiluangpi sungah Zomite zong ut in ut ta kei leng nungta le khuasa hita i hih manin, khuahun zui in nuntak theih ding kisam hi. Khuahun zui a nungta thei mite pen leitung khuahun tawh luangkhawm uh ahih manin khangto pah uh hi. Tua hi a, hih akhangto mahmah leitung i hong kalh thubulpite sungah ei Zomite' kisap le neihloh a phamawh khatin "Media le Laigelhna" lam tawh minam picing khat suahna ding cih ahi hi.\nHih i kisap thulianpi tawh kisai-in abeisa kum khat lai akipan gamsung gampua a om Zomi Media le Information lam a uk le aveii nasemte khat le khat thukizaktuahna kinei hi. Minam khantohna ding veiinate Pasian in hong thukimpih in abeisa January 11,2015 (Sunday) ni-in " Zomi Media le Laigelhsiamte Kipawlna-Zomi Media and Writers Association (ZoMWA) cih kiphuankhia petpet in, Yangon khuapi laizang a om Myanmar Writers Association (MWA)te' zumpi, Meeting Hall, No. 173/ 175, 8 Floor,Pansodan Street, Yangon ah Zomi mipil,misiam muan le suan mimal 50 val tawh ZoMWA vai akhatveina mipi tawh kimuhkhopna thupitak kinei thei hi.\nTua kimuhkhopna hunah Kawlgam Media lam nasem tuamtuam pan makaite le thuthak kaikhawmte tampi kihelthei uh hi. Lengla thupi le Thugenpi a kisamte sungah Myanmar Writers Association pan U Tin Hlaing (President of MWA), Myanmar Times Journal pan Mr. Thomas Kean (Chief Editor)te banah Kamayut Media pan thuthak saite in ZoMWA President Dr. Cin Khan Lian le Tongsan pu te Interview nei uh hi.\nHunpi sungah Lenglapi U Tin Hlaing (President of MWA) in Media and Myanmar Writers cih thugenna nei a, Myanmar Times pan Mr. Thomas Kean (Chief Editor) in Journalists and Journalism Writing Skills cihte gen hi. ZoMWA pan Dr. Cin Khan Lian ( President of ZoMWA), in ZoMWA le Mipi' vaipuak, Prof.C. Thang Za Tuan ( Patron of ZoMWA) in Thukong Honna, Sia Khampeek (Patron of ZoMWA ) in ZoMWA piankhiat zia tomkim, Steven Cin Za Khai (General Secretary)in Myanmar Writers and history cih bangin thugenna nei uh a, a paikhawm mipite in thangah le kilawpthei mahmah hi.\nTua banah mipite sung pan minutes 3-5 sung amau muhna ciat thugenna kineisak in, tampi mahin a lunggulhna le a lawpnate uh pulak ziahziah uh hi. Mipi kikhopna hun sungah a kihel khempeuh Tongsan Media Group pan Welcome Drink, Cake le Dinner nasiatak kivak ziahziah hi. Hih ZoMWA vai ah sum le pai akipan Zominam le Zogam veiina tawh gampua lam pan mapang sanggamte khempeuh zong ZoMWA min tawh lungdamna lianpi kinei hi. Hih ZoMWA pen minam kician khat in neihloh aphamawh le tuhun le mai lam khang hun dongah akisam semsem ding hi a, leitung pianzawh Zomite' tangthu sungah a om ngei nailo khuahun lap kipawlna (NGO) khat ahih manin, Zomite tangthu sungah laimai thak kiphen khia ahi hi.\nZoMWA in Ngim le tup, Vision le Mission kiciantak kinei-in, sep masak ding le sepzom ding cihte kinei diudeu hi. ZoMWA kalsuanzia (Policy) ding zong kiciantak kinei nuam ahih manin, zuih ding Thukhun ngeina (Constituition and Bylaw) cihte kibawl laitak hi. Nasep kipatna ding le kizopna tuamtuam a lemtheih pahna ding ngimna tawh No.142/A, Level 3, Lower Kyimyindaing Road, Alone Township, Yangon ah ZoMWA zum (Office) kihong ta hi. Tua banah ZoMWA tawh kisai kumkhat sung tanu vaipuak hong sepsak ding anuai abangin panmun sehna kinei hi.\nZoMWA Executive Committee:\nPresident ........................... Dr. Cin Khan Lian ( Managing Director of Ar Yone Oo Co.,Ltd.)\nVice President.................... Pu Cin Suan Mang (Treasurer of ZCD/ZNC)\nGeneral Secretary.............. Pu Steven Za Khai (Cosmo), Members of Myanmar Writers Association\nAssistant Secretary ............Tg. Cin Suan Kap (General Secretary of ZYA Yangon)\nTreasurer ........................... Lia Hau Khan Nuam (Reporter of Myanmar Times Journal)\nSia Mung Thawn Khai ( OM Ministry)\nSianu Cing Sian Dim ( Circulation Manager of Tongsan Weekly Journal)\nProf. C. Thang Za Tuan (Chief Editor of ZOLUS & Curriculum Director of ILBC)\nSia Khampeek (Tongsanpu,(Founder and CEO of Tongsan Media Group)\nHih ZoMWA pen Zomi Kipawlna (Zomi Community) hi loin, Media and Journalism lam nasemte kipawlkhopna Zomi NGO phungpi khat ahi hi. ZoMWA tawh kisai kivaipuakzia ding Thukhun le thumeilet kiciantak kinei dinga, tulaitak a hampi bawl pawl (Drafting Committee) in bawl kipanta uh hi. Tua a hampi (Drafting) hong man peuhpeuh ciangun a nihveina mipite tungah pulakna kinei kik ding hi. Tua banah gamsung gampua Media and Journalism lam nasem kipawlna (Organization) tuamtuam tawh nasepkhop zia dingte kamkupna kineithei pah ding hi.\n- Vision : " Laisiam Minam pan Zuunsiam Minam ah "\n- Mission : " ZoMWA tungtawn in kizop diamdiamna pan Khanlawhna le Khantohna bucing Neih zawhna ding "\n- Aims & Objectives:\n(a) Laigelh siamna le Thupuak siamna tawh gam le minam khuamuhna tangzaisak ding\n(b) Laigelh siam le Thupuak siam tam semsem ding\n(c) Laigelh siam le Thupuak nasemte' thalawpna dingin pahpih ding\n(d) Laigelh siamte le Thupuak nasemte hu/ dal ding\n(e) Laigelh siam le Thupuak nasemte' tungtawn in a khangto minam suak ding\nHih a tunga thubulpite siksan in ZoMWA maban kikalsuan toto ding hi. ZoMWA sungah Zomi laigelhsiamte (Writers) le Thupuak nasem (Journalists) te amau mimal khensatna zui in, ZoMWA member lutzia ding le khawlzia ding cihte akipan kalsuanzia (Policy) kibawl ding hi. ZoMWA tungtawn in Zomite sungah Media lam tawh kisai manawtna thak tawh dinmun sangpi kikalsuan ding hi. ZoMWA Bylaw and Constituition tawh kizui in, maban kalsuan zia dingte hong kitangko behbeh ding hi.\nZoMWA tawh kisai Theihbehnop aneite in:\n1. Dr. Cin Khan Lian (President-ZoMWA), Mob: 095101216, Office Tel: 01-216663, Email:cinkhanlian@gmail.com\n2. Sia Khampeek ( Patron- ZoMWA ), Mob:0047- 46824269, Email: khampeek@gmail.com, zomwa@gmail.com ah suaktatak kidong thei ding hi.\nZoMWA Committee tangin,\nTechnology IT 7:34:00 AM\nItem Reviewed: Zomi Media and Writers Association (ZoMWA) ki phuan khiata Rating: 5 Reviewed By: Thang Thawn Tuang Guite


url: =Global Buanli Family: Tulaai Leitung Thuthang Tuamtuam Updates March 14, 2014\nTulaai Leitung Thuthang Tuamtuam Updates March 14, 2014\n· Kum 6 sung kawlgam ai-awh mihing ngahding hamphatna palaai asem Tomas Ojae Quintana in atawpna kawlgam tawh kisai mauhna te March 14,2014 ni in Switzerland gam Geneva khuapi sung thukante mai ah pulaakkhiatna nei a, Kawlgam Democracy kalsunana, Mualtungmi tetawh kilemna, Rakhiang gam buaina, Kumpi te mimatna cihte ah naakpitak hanciamna kisamlaai ci in genkhia hi.\n· Malaysia gamte neihsa March 8,2014 ni a amang vaanleeng tunidong gam 12 pan Tembaw 42,Vanleeng 39 tawh China tuipi sung ah nasiatak kizong himah leh kimuzolo ahihman in India tuipi sungdong ah zongtosuak uhhi. Kawlgam kumpi thunei te inzong hihlawmlawm muzolo ci in zonpih ding in March 14, 2014 ni in khensatna neigiap uhhi.\n· Kawlgam I go le gamp ahi Irrawady gunpi khaktan a meitha alaaksawm CPI China company te kithawi kikpian uh ahihman in NGO leh kipawlna tuamtuamte makaai in mipi 500 in March 13,2014 ni in CPI hawlkhiatna lungphona nei uhhi.\n· Malaysia gamte neihsa Boeing 777 March 8,2014 ni in Rader tawh kizopna amanna mun China Sea pan tai 4 kiim leenglaai hi ci in Boeing Vanleeng company neite in Boeing Vanleeng kheempeuh leh leitung akizopsakna uh settung tawn in theikhia uh ahihman hihthu manmaw manlo cih US thukan FBI te in akantel laaitak ahihi. Atawpna amuhkhiat na uh leh aupmawh tawpna uh ah Tuikulh munkhat peuh ah tukhading in ummawh uhhi.\n· Ukraine gam ki-uk tuamna angah Crimea tuikulh thunei te in Russia gam tawh kipawlding maw kipawlloding cihthu mipi lungsimlaakna March 16,2014 ni neiding a ageelna tawh kisai in US Secretary of State John Kerry leh Russia Gampua thunei Mr Sergei Lavrov te London khuapi ah march 13,2014 ni in nai 6 sung kiho uha, sawmzia kibanglo ahihman in thukimna neizolo uhhi. Mr Sergei in thukikupna amanciang thukante kiang ah Russia gam in Ukraine gam gamkeekding geelna omkei ahizong in Crimea tuikulh a om Russia gammi te huutloh phamawh ci in gen hi. Russia gam te in Crimea tuikulh bek hilo in Ukraine gamgi teng ah Russia paltante athuangthuang in March 14, 2014 ni in puak ziahziaih uhhi.\n· President Obama thuneihna tawh US gamsung aom phalna omlo gambeel mi two million in agam uh puakik athuakna hang in President Obama in “ Deporter in Chief “ cih ngah ahihman in athuneihna saangpeen tawh Department of Homeland Security te hihvaai enphakik ding in March 14, 2014 ni in thupia hi ci in White House te in genkhia uhhi.\n· American gam An Auto Safety Group te in GMC mawtaw te a airbag hoihlo nahaang in misi 303 bang kiciamteh hi ci in March 13,2014 ni in pulaakkhia uhhi. GM tenbel atuapeen accident hiveh aw cipong uhhi. Hihthu te hang in GM ten amawtaw bawls ate uh samkik aenphakik ( re-call) ding in ngaihsutna nei uhhi.\n· USA gam Houston khuapi aom Lakewood Church (pawlpi) te nipisum leh sawm ah khat kigawm Cash$200,000 ,Check tawh $400,000 March 9,2014 ni in gutate in Biak Inn sungpan nagukhia uhhi ci in Houston palikte in March 14, 2014 ni in taangkokhia uhhi. Hih $600,000 peen nikhat a sumluut cizen ei mite piakkhaitna guai\nZom toto ni ee


url: =Philippine President Kawlgam hawhin huhna sum US$300,000 pia ~ ZD :: ZOMI DAILY\nposted on 22 March 2017 at 12:45 am Lomkholna: Myanmar, News, Philippines, Sawltak\nPhilippines President Rodrigo Duterte pen Kawlgam hawhin cimawh dongtuak te adingin huhna sum US$300,000 zong piakkhiatna nei cih Irrawaddy pan kiza hi. Hih huhna sumte pen adiakdiak in Rakhine State sung aom buaina apianna te ah Humanitarian Aid zatdingin apiakkhiat cihi.\nRodrigo Duterte pen Philippines gamsung ah President asepzawh Official Visit in Kawlgam ahawhcilna ahihi. Kawlgam ahawhsung Monday ni in Naypyidaw ah State Counselor Daw Aung San Suu Kyi tawhzong kimuh khopna nei uhhi.\nMyanmar’s President’s Office panin agenkhiatna ah President Duterte in huhnasum pen Aung San Suu Kyi tawh akimuhhun laitak in apiakkhiat ci uhhi. Aung San Suu Kyi pen Implementation of Peace and Development ah Chairperson asepna dungzui in, anasepna panpihna in President Duterte in $300,000 tak huhna apiakhia cihi.\nTuaban ah President Duterte leh Aung San Suu Kyi te’n Food Security and Agriculture vaitawh kisai in thukimna MoU (memorandums of understanding) zong letmat thuhna neikhawm uhhi.\nTuabek thamlo Philippines leh Myanmar gamnih kikal ah Anti-human trafficking, Counterterrorism, Anti-drug initiatives cih vaite zong ki kupkhopna nei uhhi.\nMonday ni zingsanglam in Duterte leh Myanmar President U Htin Kyaw tezong ki muhkhopna nei uh a, gamnih kikal kizopna ahoih semsemding ngaihsutna te mah ki kumkhawm uhhi.\nTuabek thamlo Duterte pen Myanmar Military Chief, Senior – General Min Aung Hlaing tawhzong atuam ngiatin Horizon Lake View Hotel ah Monday ni in kimuh khopna nei uhhi.\nPhilippines President Duterte pen agam sungah makaipi asepcillam in guihtheih khamtheih zangteng kaplumsak ziahziah ahih manin ki lipkhap mahmah hi.\nRelated: Philippines President in Tax pialo te thatding cileuleu ei ~ ZD\nTu’nbel mithah kidawm zawdeuh hileh kilawm a, cimawh genthei te huhnading “Humanitarian Aid” ci’n Kawlgam bangah $300,000 bang hong piakhia giap leuleu hi. ZD Sawltak #zomidaily\nPrevious: Singapore aom vanlengtual in “World’s Best Airport” ciaptehna ngahleuleu ~ ZD\nNext: Christian Hymn te’ tangthu: Tawntung Ang Sungah Khawl Ta’ng


url: =Tangpi Khantohnading ~ Pau Sian Lian :: ZOMI DAILY\nTangpi Khantohnading ~ Pau Sian Lian\nposted on 1 July 2019 at 2:12 pm Lomkholna: Article, Pausianlian\nTangpi Khantohnading (Towards Social development) ~ Pau Sian Lian\nTuni dong mah Zogam thu mi namdangte in hong kidot ciangin a nungta Pasian a bia gam le Kawlgam ah a zawng pen gam i hih lam ka zom pahpah kha hi. Pasian bia gam dingin bang hang zawngpen cih zong ngaihsut huaikhat hi. 2010 khit kumpi thak i neih khitteh gamtawng lamah tangpi nasemte’ khasum kumpi in a zah nihin khan a, i gamah zong nuamtuam kisa, kitheituam mahmah hi. Tua bek tham lo gamdang ah tun, a teeng kitam semsem ta-in, gamdang pan sumlut khauhpai zaw semsem ta hi. Ahi zongin hih dinmunte pen nidang tawh i tehkakna-in nuntakna nuamtuam zawbek hi a, midangte tawh kiteh kak lehang bangmah kihitham nai hiaulo hi.\nLeitung muntuamtuam a kithehthang Zomite’n i gam, mipihte huh, puahin zuun ding thu kilim gen mahmah, kivei semsemta a, lungdam huai mahmah hi. Tua ahih manin i gam koici puah ding i hiam, cih pen phatakin ngaihsut huai hi. Professor Hans Rosling thugente bulphuhin Zomite khantoh theih nadingin thu pawlkhat kong sung ding hi. Amah pen zato siavuan khat lah hi-in, Africa gamah kum 20 val teengin khantohna tawh kisai thugil tampi a kankhia, a mukhia ngiat mipil mahmah khat hi. Tu laitak zong Bill Gate tawh kithuah-in zawnna ngaunate a dokhawm khat hi. Ama’ gen pawlkhat bulphuh kawmsa le Zogam ah thugil kanna (research) bawlna vai-in ka zin zeelna pan ka theihkhak thute kong sung nuam hi.\nThu khatna-ah, zawnna nungngatin i khantoh theih nadingin setkhuak siamna ci ding i hiam, technology cih hong thupi mahmah hi. Technology i cihteh laithei loteng computer tawisak ni cihna hipah sam lo-in, i gam a piang mehteh mehgah, singggahte zatsiam, kepsiam, bawlsiam nading cihna lam hizaw hi. Gentehna-in, Zogam ah ka zinsim ka zak theihzeel khatah huan le lo pan a piang sahawk, lenggah, singgah tuamtuamte a minteh nek manman ne, zuak manman zuak cih himawkin a kine manlo, a kizuakman lo, a kikhawng pahlote hun tomno sungin a muat hiziau mawk hi. Tuate a muat pah lohnang, hun sawtpi kemin sum asuah nading pilna kinei lo hi. Tua munah i technology cih kisam mahmah hi.\nVaimim ciang nangawn zong tudong mah sum mah tawh a kisusu hi lai hi. Tua mun ah mihing thatang bei lo-in mihing tha tawh nibup a kisemte settha tawh minute 10 in a kizo thei lua ta hi. Set tawh nasem theile hang kum 70, 80 a phasa pitek putekte nangawn in olno takin na tampi a sem thei lai uh suak hi. Mi khempeuh mannei, kizang thei ding hihang. Zogam ah a kigen thei zeel mahmah thu khat in, i gamah vaimin bek tuh thapai lo-in gam-le-lei tawh a kilem, a kisuan thei, sumsuak thei ding adang khaici hoih nono bangteng om hiam cih gam tuamtuam a om mipihte’n hong zonsak zo leh cih pen hong thupi simsim hi.\nThu nihna ah, van zuakna phual (market) zong i zon kul hi. Zong ding i hiam ahih keh bawltawm in mi kizuan sak ding i hiam cih khat hi ding hi. Ih Zogam ah tu laitak lenggah, zawngtah, elephant food yam (kawllai – wahuh) cihte mun dang pan broker (pwesar) te’n hong tan zeel uh hi. Hi theileh ei-ngiat in pwesarte kullo in van zuakna phual ngiat ah direct in vazuak theile hang sum meet tampi kingah beh ding hi.\nTua ahih leh market i cih vanzuakna phual dong i vante a tun theihna dingin bangteng kisam hiam?\n1. Sang pilna (school) kisam hi. Laisim theilo, ganan tuat theilo khat in van manpha tampi a nei zongin zatsiam theilo ding hi. Tua ahih manin sum le pai i deih mahmah ta zongin pilna a hiciang khatmah i zonkul ding hi (ahihkeh) pilna zontheih nading i panpih kul hi.\n2. Mi khat in bangzah ta-in pil-in a siamta zongin cidam keileh bangmah kisem thei tuanlo hi. Innkuan sungah tate cina-in ngap keileh nulepa, innkuan pihte’n a pualam bangmah semthei lohi. I gamah cidamna lam kikepna pen nanglua mahmah ahih lam i theih ciatsa hi. Hi theileh Tedim bangah basic nurse aid training ciang peuhmah nei thei-in, Zogam a om khuakim pan khuamite ngiat teel-in tuate training pia zo lehang, kumpite’n a khuakhua ah siavuan siamah hong puak zokei phial zongun tampi phatuam veve ding hi.\n3. I gam pen mualkuam, kenkawm ah om ahih manin infrastructure lam zong kinhuai mahmah hi. I huan le lote pan a piang mehteh mehgahte mundang khua dangah pua-in i zuak theih nang lampi hoih kisam mahmah hi. A lungdam huai mahmah khatah tu laitak i gamah leito set i cih bulldozer a nei ki-om liplip ta ahih manin, khua kim ciatin ko khua-ah motor a tun mateng, saikel banghun banghun a tun ziauhziauh theih mateng cih i hanciam lai ding hi. Khua om khempeuh i kizop sak ngeingai loh in pianglo ding hi.\n4. Sumbul leitawi theih (credit) zatpak theih ding zong i neih huai hi. Vai tampi ah nasep i kipat nop hangin sumbul nei kei lehang kitang thei mahmah lo hi. A meet tamlua lak loh (zong lalo phial), sumbul zattheih nang vaihawm huai mahmah hi. Yangon khuasung lamgei ah Rakhine an zuak numei khat a sai kipat dan ka dot leh amah zong a tungin sum neilo pimah, sai hon zawh nadng Rakhine Associationte kiang sum na kileitawi theidan hi. Kawlgam sum 150, 000 ks leitawi khitteh sai neu khat a kipat leh kha 2 sungin loh kikzo-in amah le amah sai nei nu suakziau mawk hi. Ei kiangah zong a dan hoihtak in hihsiam lehang hih sumbul leitawina tawh nasep a kipan nuamte’n tampi mah nuamtuam lawh ding hi.\n5. Hih teng i neih khitteh a thupi laikhat ah thu le la kizakna (information) zong thupi mahmah hi. Eimite pen thu-ip sim khawng kiva mahmah hihang. I mipih sapihte’ noptuam nading ahih leh kipan pihin kitheihsak ding thupi ding hi. Koilai munah bang om, kuate’n bang deih in, bang kizuak thei cih a kipan kitheihsak zawhnang hanciam kul hi.\nTu laitak Zomi Radio neih zawh nading i hanciam laitak hi-in, i neihzawh teh thuhoih lahoih tampi, thuthang tuamtuamte i kizaksak kul hi. Khantohna tawh kisai a kantelte’n thu le la kihopsawnna pen mihing thapia-in thuneihsakna (human empowerment) hoih mahmah khat in a ciapteh uh ahi hi. I minam, i gam puahin, lapsang nadingin hih a tunga te hihtheih zahin hanciam lehang tampi mah kithei hanhan dingin ka lamen hi. Pau Sian Lian\nPrevious: Video: Inndawl 2 na pan akiasuk numeino khat leilak atuksukma in kimankha\nNext: Chin Common Language ding etpakna ~ Dr. Dongno\nPalai Sepna (Representative)\nKhawmpi Update leh Report gelh tangtang huai ~ Thang Van Lian\nDo not Believe It (Na umkha ken)\nZolai Tongdot bu masa bu 1000 kibawl khia ding


url: =Tulai Pawlpi te buaina pawlkhat – I :: ZOMI DAILY\nposted on 30 January 2015 at 1:31 pm Lomkholna: Biakna, Khaibawi, News\nLeitungah a beisa kum 100 tampilai a kipan Pawlpi sung buaina ki khenna na omkhin in Zogam dong’ hong tung hi. Tuate ki khenna a, ki siatna ki tot ki selna na a tangpi in doctrine na hi hamtang hi. Ahi zongin tulai Pawlpi ki khen pawlkhatte I etciangin doctrine mahmah ki helkhalo hi. A hang tuamtuamte lak-ah pawlkhat Pastor/Sia utman, UPa utman, Sum zatnop man, beh lungsim, khua lungsim, pau awkaih lungsim neihman peuh hi leh kilawm kasa hi. Tua ahih manin tulai Pawlpi buaina ahang pawlkhatte enpakleng:-\nPastor/Siate hang hi: Pasian in kei tuasem dingin hong tel takpi hiam, cih ki-en masalo in amau utthu tawh, beh le phung khua le tui, ki tanu deihsak man tawh, semgiap ngam uh hi. Israel mite makai ding peuhmah Lai thei hi hamtang ding, nek le dawn, gamtat luhek siangtho ding, sum huaihamlo ding etc, Pasian in naci hi. Tua hita leh Pasian in a nasem dingin hong sam, hong deih, hong tel hi, cih paulap nei-in bangmah theilopi, laitan neilopi semgiap, ki pumtel, ki pumdeih sak uh hi. A mau leh amau Pastor/Rev/sia kipia zong om hi. Pasian in mikhempeuh a nasem dingin asap hi-a, Pastor/sia dingin mi khempeuh samkhinlo hi. Tua ban-ah Sia pawlkhat te’n seppih upate leh mipite guptuam paih tuam neithei uha, Meeting leh vaihawmna khat peuh ah amau thu bek mah thusa in Meeting neihma in a zi or mi pawlkhatte tawh ki kumkholsa in Meeting pai phiauphiau uh ahih manin a tawpna ah Pawlpi buaina ki khenna nangawn hong piang saklai hi.\nUPate hang hi: Pasian in Siate bek encik ding cilo in UPate zong limtak encik ding ci-in hong hilh hi. Pasian in mikhempeuh Pastor/sia dingin asap atel loh mah bangin mi khempeuh UPa sem dingin samkhinlo hi. Tua hita leh Pawlpi a tamzaw in UPa I tel dingteh Lai Siangtho deihna tawh ki tuak in I tel I encik kei a sum le pai a neih manpeuh in I tel hi. Bangmah theikeita leh a zi ata ukzo keita leh a zite tungah citak keita leh angkawm zelzelta leh meigong nupite khawng kawmkawmta leh, khamthei guihtheih khawng suta leh zuakta leh sum a neihman, a semding om loh man etc, ci-in I telmiau, I zanghmiau thei hi. Tuaci bang mite pawlkhat amau leh amau zong kitheilo in a seppihte leh a tungsiahte khawng mawhna ding zongnuam in gensia ngam hawmthawh ngamlai dep uh hi. Meeting zong makaih theilo, thu zong khensat theilo in a aw-ngaih, a pauhang khat peuh cih hoihta kei leh manta kei leh he,he,he, acih uhteh Pawlpi sung buiana hong ki pan ciauciau thei hi. Pawlkhat Sia uttheilai uh hi. Hici bangmi te’n panmun deih mahmahlai thei uha, ki telkuanteh mi inn pawlkhat ah vak-in mehneng peuh vakholh, vankhat\npeuh vapia, va holimpih theilai sawnsawn uh hi. Amau Idia bangmah neilo in a zite thu,a beh a tanute thu mi dangte thu tawh Pawlpi makaih uh hi. UPa ngahkha kei leh thadah lianin a semte gensia theilai uh hi. Beh lungsim, khua lungsim pau awkaih lungsim khawng nei-in tua tawh Pawlpi makaih uha, ama naihuai khatpeuh gamtat luhek ut bangbang in gamta in Pasian thu tawh kituak keita leh Pastor/sia ding khawngin deih in a seppih UPa pawlkhatte tungah kuatheih loh kal in vadap kupkup thei hi. Meeting neih dingteh Committee member ahilo mi pawlkhat a seppihite thukimna theihpihna omlopi in dapzot in a genda zong pawlkhat tawh ki holimsa, amansa in pai uha, a lawmdang te’n thei kik veve uh hi. Hici bang lungsim tawh Pawlpi aki makaihteh Pasian thu tawh ki tuak-a, a kalsuan nuamte’n nuamsalo in a tawpna ah Pawlpi sung buaina ki khenna hong piangsak hi.\nSum hang hi: Sum pen zatdan ding kep danding khensatsa omta leh makai pawlkhatte leh sumkem te’n zuilo in a nadapzatteh ki thei veve a a tawpna ah Pawlpi sung buaina lianpi hong tungthei hi. Mipi pawlkhat in a zangh pa/nu amau tanau,beh,khuapih naihuai ahih leh pawlpi thukhun bangin painuamlo, semnuamlo in pumgup thei uh ahih manin Pasian thu leh Pawlpi thukhun tawh kituak a, a kalsuan nuamte’n nuamsalo in a tawpna ah Pawlpi sung buaina ki khenna hong piangsak hi. Makai pawlkhat in zong theita leh maikum ah makai ngahnawn kei kha leh ci-in genngamlo thukhun om bangin semngamlo thei uh hi.\nTua hih manin Pawlpi khat peuh abuai ciangin nang Pawlpi a buailo bangin pawlkhat vamawhsak, vakuppihse kenla lungsim takpi tawh thu ngetsak zaw in. Pawlpi khat peuhmah in thanemna, gen banna neitek uha, ahi zongin a tunga I gen bangin Pawlpi a kalsuan peuhmah khangto henhan ngeiloding in buaina om den hi. Na Pawlpi khantoh ding na ut leh hih a tunga teng tawh na kipelh phot hong kul teitei ding hi. Hun neihtek aban zomlai ni.\nPrevious: Tate thungetsak ciang theih ding thu\nNext: Canada ngahte leh a lunglut te theihhuai thu


url: =Zomite Aksipi Khat In USA Pan Mualhong Liapsanta\nNi 14/10/13 ni zingsanglam nai 6:55 in lawmte khat in,lawm Sia. Do Kham si cih nazata hiam,ci-in message hong khak-a, a ciamnuihna sa-in ka thudon kei hi. Nai 8:50am in khat-in hong khak leuleu a, nai 8:7am pawl in khat in hong khak leuleu hi. Ka lungsim hong vut mahmah a, Zomite PA khat in hong nusia takpi ahi tammaw, cikawm in dahsi hang e, mawtaw ci-in ka thuk kik hi. Ahih hangin ka umzo taktak naikei hi.\nUNHCR Zum ah Chief of Mission leh UN Officer te tawh R vai Meeting nai 11:00am a, neiding in aki ciamkhin ka hih manun tua munah Zomi tampi tak-in a lunggulh na gamuh atun theihna dingin laibawl, lai print in kabuai a, lawmte'n zong hong ngak zolo in hong na paisan uha, UNHCR Zumpi ah ka kimu uh hi. Meeting manciang in Australia Embassy ah kaban toh leh a sun-ann neek uh tawh na kituak ahih manin agei a, Nehru Park ah lamka vasiau phei hi. Tuakawm in ka lungsim sungah Sia. Do Kham si cih zingsang a, ka zak pen in ka lungsim hongdo' denke ahih manin a taktak mah aham, ci-in Pastor. TK.Lianpu ka Phone leh himah ei, sabiang buangke ingei, cikawm in hong gena, a sih dan US a, a UKham genna hong ngaihsakh teh ka upzo pan hi.\nHici bang thuteng kazak ciangin US panin Delhi ah hong zinlai in Zomi Innkuan makaite a tunna HOTEL ah hong ki muhpih in ann hong neekpih in thu tuamtuam hong kuppih banah Zomi Innkuan Zum akhe mahmah tawh hong siikngiat hunte ka phawk ka mitkha ah hongluai dandan hi. New Delhi Bible Bawan ah Zo Sian Khual tawh Cialpi hong bawllai in thu dongnuam naom uh leh ci-in hun hong' honga, mipi mai-ah thu pawlkhat ka dot hunlaite ka ngai hi. Tua hong zin hunlai in Mizogam makai Pu Lalthanhraw tawh kimu in mailam ah Zomite tawh ki zopkhop ding dan leh a zi a tate Zogam siikpih ngiat in a pianna khua ah, ama nuntak ziate ensak sinsak in bawmpua in tui tawisak ding, tutawi in lo khosak ding cih leh a tuamtuam a lunggulhna tampi a gente thupi kasa hi. A visiting Card khat zong hong pia a, ka lungdam hi.\nSia. Do Kham(Rev. Dr. Chin Do Kham) pen Zomite a itzia, a pattah zia, a makaihziate etteh tak mahmah kasa hi. Zomi khangno tampi tak pilna sangpi tungsak in, US leh gamdang mun tuamtuam ah tungsak hi. Zomi kipawlna ZYA, Zomi Innkuan leh Zomite ki pawlna biakna lam leh a tuamtuam ki pawlnate adingin sum le pai, tha le ngal, pilna, siamna itsiit hetlo in nalian tampi semkhia khin hi. Leitungbup Zomi Innkuan leh Global Zomi Alliance a phuankhiate lak-ah makai in kihel in a mailam kalsuan ziading lampi tampi tak khunsak khin hi. Ama lampi hong sialpihte ei a damlai te'n limtak in zui-in tangtun in gahkhiasak le hang, amah zong, a lungdam mahmah dinga, I ki muh teh ka gimna, ka tawlnateng damta ei hongci dingin ka lamen phial hi.\nTulai tak Zomi akua mah peuh Sia. Do Kham hong nusiatna hangin i lungzuang in, I mailam kalsuan ziading tha hong nemsak mahmah hi. Zomi Council te makaih na tawh 3rd World Zomi Convention, Lamka, Manipur ah thu gending khat in kiseh a, Global Zomi Alliance, Tedim ah zong a makaipi, a thu vanpi khat ahih manin tukum Zomite Pawipi nih bel i lawpnateng hong kiamin ZNC/ZCD SILVER JUBILEE zong tukha 24 in Tedim ah ki bawlding a, mun tuamtuam ah Khuado Pawi bawl hun zong hilai ahih manin I lawpding zah in i lawp zonawn kei hi. Bang hang hiam cih leh Zomite hong it-in i omom na gamtuamtuamte ah hongpha hong don' leh hong huh hong panpih hang hi pelmawh khading hi.\nA mah bang,Zomi cikciang in hong piang kik ding hiam? Leitungbup ah Sang minthang penkhat ahi, OXFORD ah zong sapna ngah-in thu genna anei masa pen Zomi sungah amah hikha ding hi. Philippine leh US ah Professor asem masa pen leh leitung gam tuamtuam mun tuamtuam ah Pasian thugen in vak-in Vanleng tawh a kila ngiat masa pen amah mah hiding hi. A lungduai in citak a, Pasian zahtak in mi tampi tak in gensiata leh thuk kikse loin amaute ading in thu ngetsak in ahuh theihna ding aom leh huhin panpih hi. CNA te'n i mipihte hong thahsak vai in zong ahih theihtawp suah in US Embassy a na semte tawh Tedim, Saizang leh mun tuamtuam ah ki thuah in mapang ahih manin Zomi salpha khat zong kici thei dinga, a nasepna te enleng Zomite hong itdan ki lang kasa mahmah hi.\nHici bang Zomite Aksipi khat in upmawh loh lamet loh pi-in US panin hong nusiat vat mawkciang in a theikha, a zakha a kuamah peuh ki surprise hi. Leitung lungsim tawh ngaihsunleng aluang mahmah zong Zogam leitang ah kiphum ngiat leh i ut hi. A zi le a tate ading in ka ngaihsutsak ciangin azi kampau in kabil hong vut mahmah a, amau omom na ah kivui leh bel a lunglen, a khuangaih uh nuamtuam thamding ahih manin anih in hoih kasa tuak hi. A damlai Zomi makai te'n Sia. Do Kham etteh in khangthak khangnote ading in lampi sialsak in i gam le i minam puah-in zunni. Eite zong i hunding ki theilo ahih manin i damlai in i biak Pasian lehi gam le i minam ading in i neihsa, sum le pai, i pilna i siamnate itsit kei ni. Zomite Aksipi Sia. Do Kham bangin nasem ni.\nSia. Do Kham aw, nanua ciangah na Zomi pihte daidam lua ungh. Na phamna lailung ah kagel uh ciang, na seppih nalawm, na gualte, na innkuanpih na u na naute leh na mipihte sawlbang vul-in, luankhi tawh mal bang hong koko ung.Na heina tung thangvan Sian Anglai pan laukha bek-in hong vehzel in maw.\nZomi Innkuan Delhi


url: =April 24, 2020 ~ MUC\nAdmin 12:30:00 PM Articles, Offertory Reading Zomi\nSamson in Pasian a Masak loh Manin\nPasian i masak tawntung ding hamsa hi. Pasian a masak kha lo Samson nunzia in zuih ding leh pelh ding a hong hilh om hi lo hiam?\nSamson pen Naazaren mi hi. A nunzia ding pen Pasian hilhkholh bangin a tuam deuh khat hi. Amasa-in Samson in khamtheih bangmah dawn lo ding hi. Misi lawng lo ding hi.\nA sam met ngei lo ding hi.\nA khangno a kipan Samson in hatna tawh kidimin kuamah in zo ngei lo hi. A gol zawk deuh ciangin Topa in Philistien numei khat kiangah paipih hi. Samson in tua nungak amuh ciangin Timnah khua-ah a nu le a pa tawh va pai uh hi. Timnah a tun madeuhin lampi-ah humpi khat tawh kituak uh hi. Humpi in Samson ngik ahih manin Samson tungah Kha Siangtho hong tung a, Samson in a khut guak tawh tua humpi balneen gawp hi.\nTawl khat khit ciangin tua nungak kiangah va pai kik a, humpi guh a nusiatna mun a va etleh tua sungah khuaikaai mu hi. A khut tawh tua khuaikaaite sawkin khuaizu a ne hi. (Thukhennte 14:5–9).\nSamson in a sia leh a pha kikaalah nungta hi. Pasian in limtakin hilh khinzo hi. khamtheih bangmah ne lo ding, ganhing si ahi a, mihing si ahi zongin lawng lo ding ci-in thupia khin hi. Samson in Pasian thupiak bangin nungta lo hi. A nunglamteh a sam met hi; Pasian sapna nial hi. Pasian a nial dingin a nuntakna nei ihi kei hi. Pasian i masak loh ciangin a kithei kawmlo khatin siatna sungah i tumsuksuk hi. Ei le ei, ei tha tawh kalsuan zo kisa-in siatna lampi zui ihihlam kiphawk kha lo hi. Pasian in nisimin amah i masak ding hong sam tawntung hi. Tua hileh Samson bangin siatna sung i tung kei ding hi.\nSamson in siatna sung tungin a khanlawh ciangin Pasian phawk a, siatna sung pan Pasian in a hotkhiat ding a nget ciangin Pasian in Samson honkhia hi. Samson thungetna khempeuh Pasian in a piakloh om lo hi. Pasian in Samson hehpih a, nang le kei zong a hong hehpih hi. A beisa hun-in sawmah khat, sumpite tungah na cihtak loh hangin tu-in na citak thei hi.\nSamson in Pasian masak kha lo hi. Tua hangin amah leh a mipihte in gimna lianpi thuak uh hi. Pasian hong itna in Amah leh A gam zong masa dingin hong sawl hi. Samson in eite lampial loh nadingin hong hilhkholhna hi.


url: =Luxembourg gamah meileng kiphukha, mi 1 si, 2 liam ~ ZD :: ZOMI DAILY\nposted on 15 February 2017 at 10:45 pm Lomkholna: News, Sawltak, World\nEurope sung aom Luxembourg gamah Tuesday (Feb 14) ni in meileng kiphukha a, meilenghawl khat si cih AFP pan kiza hi. Aki phukha meileng tepen mi apua Passenger Train khatleh van apua Freight Train khat ahihi. Asipa pen Passenger Train ahawlpa hi a, Red Light kantan in taisuakkha ahih manin, Freight Train khattawh aki phukha ahihi.\nHih meileng kiphutkhakna hangin Passenger Train tungah atuang ahawlpa in sihlawh a, anungzui Conductor pazong limliam mahmah hi. Freight Train ahawlpa zong liamgawp hi.\nHih Passenger Train tungah khualzinmi adang omlo in, ahawm in apailaitak hibilbel ahih manin mitampi sukhalo hi. Hih meileng pen Luxembourg gamsung aom Bettembourg City leh France gamsung aom Zoufftgen City kikal atailaitak in GMT 0800 hunin atuahsia ahihi.\nTraffic Management System panin thuneite genna ah Passenger Train in Red Light kantan in taisuak ahih manin, akhatpen tawh aki phukha hi ci’n genkhia uhhi.\nLuxembourg Prime Minister Xavier Bettel inzong Train Driver pa sihna hangin Twitter tungtawn in dahpihna pulakkhia hi. A sanggam, innkuanpih te leh naseppih lawmlehgual tetawh akibangin kadahkhawm hi ci’n pulakkhia hi. Tuaban ah hih meileng tuahsiatna hangin aphual ah abuai Rescue Workers tezong lungdam mahmah in, kong zahtak hi ci’n pulak hi.\n2006 kumlai inzong hih tuahsiatna tawh aki gamlalualo apamdiak khatah Passenger Train khatleh Freight Train khat ki phukha ngei uhhi. Tuahunlai in mi 6 in sihlawh a, adang mi 23 takin liamlawh uhhi. ZD Sawltak #zomidaily\nPrevious: India in Russia Record Break nading in khatvei thu in Satellite 104 lawntota ~ TK Lian\nNext: President Trump ii “Travel Ban” khitzawh US gamsung ah Refugee mi 19 lutkik theita ~ ZD\nRussia gamsung meileng khatah Bomb puakkham in mi 11 si, 45 liam ~ ZD


url: =Malaysia ah Covid-19 Vaccination kisunthei :: ZOMI DAILY\nposted on 11 July 2021 at 9:40 pm Lomkholna: Malaysia, News, Refugee, Zomi\nI got my vaccine 19! (Big thanks to Malaysian Government) Pasian thupha tawh July 10,2021 in Covid19 kidalna (Kakuaisi) first dose pen KLCC Convension Center ah ka kisun thei hi. Malaysia kumpi in gammi, khualmi khenlo in a siau khempeuh a kum uzawte masak in hih vaccine kisun sak hi. Malaysia Kumpi Topa in thupha tampi hong piaksak ta hen.\nGambel mi khat hihna tawh hih Covid Vaccine bang ci siauh ding?\nNa phone an Mysejahtera app pan in kisiau thei hi. Khual mi tual mi kikhen lo in kisiau thei kim hi..(A siamte na dong un)\nNB. UN tawh Mysejatera na bawl leh na IC number pen UN card nambat hilo in na photo nuai a nambat (Individual ID) tawh bawl hamtang in.\nCovid Vaccine pen Sen bawl maw?\nSen (China) bawl hi mah hi. A hih hangin neu muh kei in..Gammi te zong tua mah kisun ciat uh hi. Sente pen a gam tawh ki level dingin na khempeuh bawl uhhi. Malaysia a na phone hoih teng teng Iphone leh meileng LRT..MRTte nangawn Sengam pan kibawl hi. (Zatui kisun in minute 15 sung ong ki encik a..bang mah noplohna i neih keileh a kilem hipah lel hi. )\nBangzah vei kisun ding?\nNih vei kisun ding hi..Sut masa (first dose)sutkhit nipi kalthum khit ciang Nihveina (second dose) hong sun kik dinghi.\nA theite gen dan in… nihvei sut khit ciangin tua in kha guk sung khan (Aamahkhan) ding a, kha guk khit ciang in khat vei ta kisun kik ding ci uh hi. A thum veina khawng ciang bel sum piak.zong kul kha ding hi.\nTu laitak in kum upa lam kum 45 tungsiah lamte Ussa masa hileh kilawm kasa hi..Gammi khangno kisunte ka dot ciangin ka siauhna uh kum lang- kum khat pha khin a ci vive hi..\nMalaysia Zomi gambel khempeuh a teek a moi in siau kim ciat ni..UN card.UN laidal..ZAM.ZRC.MyRC card a vekpi in kingah hi..\nMai lam hun ah..Covid Vaccine kisunte bek nasem thei.. vakkhia thei. hong cih hun om lai kha dinghi..tua hun ciang na siauh phing phing leh ngah hak mahmah ta dinghi.(Ka Upmawh)\nCovid Vaccine (First & second dose)a ki sun khinte E’certificate kipia a hih man in tua certificate in nasepna leh vakkhiatna ah poimawh mah mah ding hi. Lungdam. Malaysia Zomite Topa’n damna hongpiakim ciat ta hen. Amen. Daniel Shoute\nPrevious: A theu theilo guah ~ Khoi Lam Thang\nNext: Saul leh David tawh tulai Kawlgam kinmun etka ~ Pu Thangboi